qundao/data-zh-poetry huggingface dataset:
偈五十三首·其四二
作者：釋克勤
朝代：宋

一向不恁麽，目視雲漢，不徇人情。
一向恁麽，灰頭土面，带水拖泥。
恁麽中不恁麽，就下平高。
不恁麽中却恁麽，從空放下。
或有箇恁麽不恁麽，總不管，亦無明，亦無暗，亦不放，亦不收。
到頭霜夜月，任運落前溪。
偈五十三首·其四五
作者：釋克勤
朝代：宋

深深處，無物堪比倫。
淺淺箇，兩手相分付。
以一統萬，穿衆穴於毫端。
補短截長，握秤尺於掌內。
意氣不從天地得，英雄豈藉四時推。
偈五十三首·其四六
作者：釋克勤
朝代：宋

葉落知秋，動弦別曲。
定光拈手，智者點頭。
承當於文彩未彰前，相照向是非得失外。
不涉廉纖，如何通信。
萬景徒有象，孤雲本無心。
偈五十三首·其四四
作者：釋克勤
朝代：宋

大道無向背，至理絕言詮。
迥出三乘，高超十地。
萬法不到處，特地光輝。
生佛未分時，靈光獨耀。
不落聞見，不隨色聲。
直下無一絲毫頭，徧界全彰奇特事。
直饒棒頭取證，喝下承當，猶是曲爲今時。
更或光境俱忘，契心平等，畢竟亦非的旨。
向上一路，千聖不傳。
學者勞形，如猿捉影。
理絕，事絕，行絕，照絕，用絕，權絕，實絕，直似倚天長劍，凜凜神威，鐵牛之機，牢籠不住。
今日幸對明眼人前，不敢被蓋囊藏。
八字打開去也，耀古騰今活鱍鱍，大千沙界露全身。
頌古七首·德山小參不答話。
作者：釋克勤
朝代：宋

大冶烹金，忽雷驚春。
草木秀發，光輝日新。
不費纖毫力，擒下天麒麟。
全威殺活得自在，千古照耀同冰輪。
話作兩橛，句中眼活。
龍頭蛇尾，以指喻指。
撞著露柱瞎衲僧，塞斷咽喉無出氣。
擬議尋思隔萬山，咭嘹舌頭三萬里。
頌古七首·須彌山。
作者：釋克勤
朝代：宋

石笋抽條，泥牛吼月。
誰料同舟自胡越，應機涌出須彌盧。
一念不生，何處雷，無處雪，金剛寶劍當頭截。
頌古七首·麻三斤。
作者：釋克勤
朝代：宋

鐘在扣谷受響，池印月鏡含僧。
曾非展事投機，豈是預搔待癢。
點鐵成金，舉直措枉。
一箭鵰一雙，一摑血一掌。
君不見疏而不漏兮恢恢天網。
頌古七首·麻谷持錫到章敬又到南泉。
作者：釋克勤
朝代：宋

如是不是，去却藥忌。
擬犯封疆，全軍失利。
杖頭突出古菱華，舉世風流出當家。
頌一首
作者：釋凈如
朝代：宋

四大幻形，徒勞口別。
緣會而生，緣散而滅。
一片虛空，本無口缺。
六十九年一夢身，臨行何用忉二說。
舉野狐話頌
作者：釋印
朝代：宋

不落不昧，誣人之罪。
不昧不落，無繩自縛。
可憐柳絮隨春風，有時自西還自東。
信士畫真請贊·其六
作者：釋印肅
朝代：宋

易盡世間顔色，普菴頂相奚爲。
等大虛空一體，霧露雲霞表衣。
眼觀不見，耳聽不知。
惺惺不昧，了了何虧。
自解拈花知起處，冷笑達磨更西歸。
用晦隱顯無勞失，亙古亙今也大奇。
信士畫真請贊·其四
作者：釋印肅
朝代：宋

法空爲座，金剛爲體，板如癡脫空無底。
信心無二，吞山納水。
偈頌三十首·其一二
作者：釋印肅
朝代：宋

空花水月，一納無餘。
迷時四生六道，悟時一顆明珠。
偈頌三十首·其二四
作者：釋印肅
朝代：宋

圓應牛，經劫沒人收。
若不遇人，虛度春秋。
如今橫穿鼻孔，水草皆休。
有時放，有時收。
隨分納些些，自性優游。
獨奈何，勞別討，混跡應不迷流。
不許犯他苗稼，也犁他田丘。
飽飲雪山肥膩，一頓更不他求。
眉毛眼睫，動轉綢繆。
試問溈山水牯牛，有甚風流。
向左膊上書字，著甚來由。
任你千般引□，不肯回頭。
不如卧雲枕月，運氣常周。
假使銀蹄金角，氣射斗牛。
居吾腹內，不得出頭。
吞底乃刀山劍樹，業到解散枯髏。
誰知體如巨海，妄起浮漚。
風擊漚生，漚滅何愁。
湛然智海喻真牛，圓應頭頭豈用修。
彭心齋諱逢源自作頌呈師師於一句下加三句·其一
作者：釋印肅
朝代：宋

妙哉心齋，淺入深埋。
欲識神通并妙用，何妨運水及搬柴。
彭心齋諱逢源自作頌呈師師於一句下加三句·其三
作者：釋印肅
朝代：宋

中有居士，吞光飲露。
無相光中有相身，無明路上無生路。
彭心齋諱逢源自作頌呈師師於一句下加三句·其二
作者：釋印肅
朝代：宋

光大深淵，匝地周天。
常憶江南三月裏，鷓鴣啼處百花鮮。
彭心齋諱逢源自作頌呈師師於一句下加三句·其四
作者：釋印肅
朝代：宋

左右逢源，大目犍連。
猿抱子歸青嶂裏，鳥銜花落碧巖前。
萬載縣橋疏
作者：釋印肅
朝代：宋

萬載洪機一發，直得耳聾眼瞎。
放身通濟仁心，度盡微塵佛剎。
勸英賢，須特達，百億龍天齊鑒察。
大開寶藏施珠珍，箇裏無私一毫髮。
贊達磨
作者：釋印肅
朝代：宋

妙契觸目菩提，誰觀達磨西歸。
只是老胡捏怪，好與三十竹篦。
試問參方知不知，狂書早自落便宜。
達理歌
作者：釋印肅
朝代：宋

普菴識心達理，不是胡言亂語。
教化三千大千，箇箇透泥入水。
應無所住生心，更不祭神拜鬼。
時中浄念法身，何假燒錢化紙。
不被邪魔所惑，各各盡淘真理。
亦非夜聚曉散，亦不遠尋山水。
亦不發願燒香，亦不棄離妻子。
不啗眾生血味，便敬六親九祖。
誓不飲酒猖狂，不入牢獄苦楚。
見利便不干心，處處如欽父母。
你爭無明人我，我自無可作做。
修橋補路隨緣，身作山河國土。
供養大地含靈，上願皇圖永固。
時時風調雨順，日日民歌樂舞。
皆因自性天真，永不入他門戶。
如今一物無求，不著邪魔祛使。
不離當處湛然，運水搬柴佛事。
何須打鐃擊鈸，豈用槌鐘擊鼓。
饒舌合掌歸依，早被參方取怒。
只心普遍蓮花，何異西方浄土。
自古本自無迷，今本何曾有悟。
設有三乘五教，也似添鹽和醋。
生死涅槃如夢，佛說無所作做。
更問達磨西來，他亦別無門路。
直指人心是佛，不可更移一步。
纔有絲髮是非，便入魔家邪戶。
死中得活之人，諸佛龍天守護。
斬釘截鐵丈夫，這箇凡夫了事。
如今人贊神欽，萬劫群靈仰慕。
到此若不回心，豈識摩尼寶庫。
自利利他不竭，經劫且無怕怖。
披雲嘯月吟古風，透石穿山談正法。
只個心如巧畫師，只個身如無縫塔。
東村老婆是我娘，爺是南門張大伯。
頌古九十八首·其一二
作者：釋印肅
朝代：宋

經入藏，禪歸海，普願靈，正常在。
除非道滿月圓人，共話同知非向背。
頌古九十八首·其二三
作者：釋印肅
朝代：宋

浄名也好喫棒，愛弄心肝五臟。
除非到裏脫頑機，不消一句超無量。
題三門·其一
作者：釋印肅
朝代：宋

玄之又玄，眾妙之門。
空之又空，一法常存。
要見本來真面目，除非直入這三門。
偈頌六十七首·其一
作者：釋原妙
朝代：宋

談玄談妙，說性說心。
攢花簇錦，巧妙尖新。
如麻似粟，從古至今。
莫不皆是乘虛接響底漢，倚草附木精靈。
山僧雖是他家種草，决定不向遮裏藏身。
偈頌六十七首·其一〇
作者：釋原妙
朝代：宋

新年頭，行新令。
露柱燈籠，急著眼聽。
竈頭西南角有片方磚，惺惺伶俐，伶俐惺惺。
念茲在茲，必恭必敬。
因甚如此，徐十三郎行年本命。
偈頌六十七首·其一七
作者：釋原妙
朝代：宋

一葉落，天下秋。
一塵起，大地收。
有意氣時添意氣，不風流處也風流。
偈頌六十七首·其一三
作者：釋原妙
朝代：宋

大限九旬，小限七日。
粗中有細，細中有密。
密密無間，纖塵不立。
正恁麽時，銀山鐵壁。
進則無門，退之則失。
如墮萬丈深坑，四面懸崖荆棘。
切須猛烈英雄，直要翻身跳出。
若還一念遲疑，佛亦救你不得。
此是最上玄門，普請大家著力。
山僧雖則不管閒非，越例與諸人通箇消息。
偈頌六十七首·其一二
作者：釋原妙
朝代：宋

師子窟，師子吼。
師子兒，無前後。
驀然直下翻身，便解人前開口。
偈頌六十七首·其三
作者：釋原妙
朝代：宋

有句無句，金烏吞玉兔。
如藤倚樹，癩馬繫枯椿。
樹倒藤解，一冬燒不盡。
句歸何處，石虎當途踞。
呵呵大笑，龍頭蛇尾。
捺倒爛泥裏，剛刀不斬無罪之人。
偈頌六十七首·其三三
作者：釋原妙
朝代：宋

參禪須是鐵漢，著手心頭便判。
只如雪覆千山，孤峰不白，作麽生判。
上元定是正月半。
偈頌六十七首·其三二
作者：釋原妙
朝代：宋

一年已減五日，光影如駒過隙。
直須如救頭然，切莫隨情放逸。
夜來一雨雪消鎔，萬疊青山如洗出。
偈頌六十七首·其三五
作者：釋原妙
朝代：宋

身貧道貧，無法可親。
一味盲枷瞎棒，聞者見者莫不生嗔。
黄金自有黄金價，終不和沙賣與人。
偈頌六十七首·其三六
作者：釋原妙
朝代：宋

西峰今年結夏，全然不成保社。
一日兩頭薄粥，大家忍饑無暇。
雖有真如佛性，菩提涅槃，權且颺在師子巖下。
偈頌六十七首·其九
作者：釋原妙
朝代：宋

歸宗拭却眼睛，二祖安心斷臂。
雲門拶折一足，玄沙𡎺破脚指。
遮一夥隨摟搜漢，蚤知有遮般消息，免見血淋滿地。
偈頌六十七首·其二〇
作者：釋原妙
朝代：宋

禪不在參，道不須悟。
動轉施爲，山嶽鼓舞。
孟八郎漢便恁麽去，爭似西峰搬石運土。
偈頌六十七首·其二一
作者：釋原妙
朝代：宋

水中鹹味，色裏膠青。
决定是有，不見其形。
見其形，失却山前一村人眼睛。
偈頌六十七首·其二七
作者：釋原妙
朝代：宋

黄面瞿曇，夜半成道。
正是喚奴作郎，贏得一場好笑。
山僧恁麽告報，也是細姑嫌嫂。
偈頌六十七首·其二九
作者：釋原妙
朝代：宋

低頭覓天，仰面尋地。
波波挈挈，遠之遠矣。
驀然撞著徐十三郎，嗄，元來只在遮裏。
在遮裏，臘月三十日到來，也是開眼見鬼。
偈頌六十七首·其二五
作者：釋原妙
朝代：宋

喫粥了也，洗鉢盂去。
矢上加尖，一場敗露。
西峰今日忍俊不禁，却要向鷺鷥腿上割股。
偈頌六十七首·其二八
作者：釋原妙
朝代：宋

參須實參，悟須實悟。
動轉施爲，輝今耀古。
若是操心不正，悟處不真，粧粧點點，鬭鬭釘釘，被人輕輕拶著，未免喚燈籠作露柱。
偈頌六十七首·其二六
作者：釋原妙
朝代：宋

一陽來復，萬物咸新。
恭惟盲龜跛鼈，鬼怪妖精。
莫問前長後短，大家扶起破沙盆。
偈頌六十七首·其二四
作者：釋原妙
朝代：宋

布袋頭開，餧馿餧馬。
要騎便騎，要下便下。
若到江西湖南，撞著焦尾大蟲，切莫道在西峰度夏。
偈頌六十七首·其五〇
作者：釋原妙
朝代：宋

裁蜀錦，翦吳綾。
披白玉，間黄金。
打成一片時，針劄不入。
羅紋結角處，線路難尋。
天香影散莓苔石，五葉花開薝蔔林。
偈頌六十七首·其五七
作者：釋原妙
朝代：宋

咄哉老賊，偷心未息。
石灰布袋，到處成跡。
若謂子爲父隠，畢竟曲不藏直。
今日因齋慶讚，未免乘時拈出。
偈頌六十七首·其五二
作者：釋原妙
朝代：宋

萬法歸一，一歸何處。
狹路相逢，兩手分付。
逴得便行，黄河三千年一度清。
偈頌六十七首·其五八
作者：釋原妙
朝代：宋

一年又過一月，今日又從頭起。
循環烏兔如梭，百年光陰有幾。
諸上座，休瞌睡。
直饒火急翻身，四大海水早已傾在汝耳裏。
偈頌六十七首·其六
作者：釋原妙
朝代：宋

萬里不挂片雲，虛空突出一竅。
雙髻峰𨁝跳上三十三天，拄杖子向十字街頭揚聲大叫。
炎炎六月火生冰，夜半日輪當午照。
偈頌六十七首·其六〇
作者：釋原妙
朝代：宋

資生貴圖求富，參禪貴圖求悟。
求悟若學資生，箇箇成佛作祖。
咄，甜瓜徹蒂甜，苦瓠連根苦。
偈頌六十七首·其六一
作者：釋原妙
朝代：宋

千疑萬疑，祇是一疑。
若能决此一疑，免教節上生枝。
偈頌六十七首·其四一
作者：釋原妙
朝代：宋

前四十五日何處去，焦尾大蟲入閙市。
後四十五日何處來，三脚馿子上高臺。
俊鷹快鷂便合乘時，跛鼈盲龜徒勞𨁝跳。
偈頌六十七首·其四三
作者：釋原妙
朝代：宋

指天指地，一棒打殺。
鴆屎砒霜，合造毒藥。
颺在三千世界中，不知那箇親遭著。
偈頌六十七首·其四九
作者：釋原妙
朝代：宋

一不成，二不是。
紅底桃，白底李。
紅紅白白不相瞞，因甚達磨大師被流支三藏打落當門齒。
偈頌六十七首·其四六
作者：釋原妙
朝代：宋

十五日已前，{⿺毛畏}{⿺毛畏}𣯧𣯧，魍魍魎魎。
十五日已後，巍巍堂堂，煒煒煌煌。
正當十五日，虛空爲鼓。
須彌爲槌，輕輕擊動，佛祖攢眉。
若將耳聽應難會，眼處聞聲方始知。
偈頌十二首·其一〇
作者：釋原妙
朝代：宋

若論此事，正如傍牆逼狗。
逼來逼去，逼至尖角落頭，未免翻身遭他一口。
偈頌十二首·其七
作者：釋原妙
朝代：宋

一二三四，四三二一。
鈎鎖連環，銀山鐵壁。
覷得破，跳得出。
大千沙界海中漚，一切聖賢如電拂。
若是覷不破跳不出，切須翻天覆地離巢越窟。
偈頌十二首·其二
作者：釋原妙
朝代：宋

皮穿肉爛，筋斷骨折。
具無礙辯，橫說豎說。
若謂向上一關，敢保老兄未徹。
直須虛空粉碎，大海枯竭。
透頂透底，內外澄澈。
正恁麽時，猶是眼中著屑。
偈頌十二首·其四
作者：釋原妙
朝代：宋

東西十萬，南北八千。
纖塵不立，寸草不生。
往來無礙，妙用縱橫。
直饒親到者裏，正是棄本逐末，引禍招殃。
且道如何是本，拋出輪王三寸鐵，分明遍界是刀鎗。
大覺禪師祖雍長老請
作者：釋原妙
朝代：宋

中大仰毒，奮師子威。
平生負重病，舉世無良醫。
向蓮峰插一莖草，爲少室發千鈞機。
舌頭無骨，額下生眉。
喚作開山即錯，不喚作開山猶非，從教後代亂針錐。
室中三關·其一
作者：釋原妙
朝代：宋

杲日當空，無所不照，因甚被片雲遮却。
室中三關·其三
作者：釋原妙
朝代：宋

盡大地是箇火坑，得何三昧，不被燒却。
室中三關·其二
作者：釋原妙
朝代：宋

人人有箇影子，寸步不離，因甚踏不著。
山中四威儀供佛鑑師翁韻·其一
作者：釋原妙
朝代：宋

山中行，步高身儘輕。
擬飛去，惟恐世人驚。
山中四威儀供佛鑑師翁韻·其三
作者：釋原妙
朝代：宋

山中坐，靜看空花墮。
問何爲，待結團欒果。
山中四威儀供佛鑑師翁韻·其二
作者：釋原妙
朝代：宋

山中住，黯淡雲無數。
誓相期，共守無生路。
山中四威儀供佛鑑師翁韻·其四
作者：釋原妙
朝代：宋

山中卧，月落猿啼過。
正堪眠，石定從教破。
師子院明初院主請
作者：釋原妙
朝代：宋

鼻無兩竅，眼露雙睛。
十分無面目，一味得人憎。
將正續三世之業，等閒籍沒。
向白雲千峰之上，特地掀騰。
坐斷死關，幸自惡聲難掩。
那更被伊描邈，轉見可憐生。
呵呵呵，三十年後，寧無人路見不平。
示淳謙首座持鉢
作者：釋原妙
朝代：宋

千家萬家，總是維摩丈室。
十斛百斛，無非達磨眼睛。
若向遮裏會得，何勞向外經營。
其或未然，咄，酒肆淫坊休放過，龍宮虎穴要親臨。
觀音大士贊
作者：釋原妙
朝代：宋

大海波心，磐陀石上。
真觀浄觀，是相非相。
如月在天，無水不現。
水月俱捐，如何瞻仰。
咄，切忌妄想。
達磨祖師贊·其二
作者：釋原妙
朝代：宋

未離西乾，惡聲已布。
面壁九年，一場敗露。
咦，不知賺却多少兒孫，直至如今釘樁摇櫓。
雙髻禪庵請
作者：釋原妙
朝代：宋

恣無明，逞人我。
誹釋迦，駡達磨。
雖是赤心，返成話墮。
六年坐鋪賣不行，至今被人喚作滯貨。
偈二首·其一
作者：釋可封
朝代：宋

天左旋，地右轉，過眼光陰人不薦。
春已過，夏初臨，塵劫來事在而今。
今日事，來日事，歷劫明明即這是。
是則是，非又非，莫將鶴唳作鶑啼。
偈二首·其二
作者：釋可封
朝代：宋

衲僧家，端的別，脊梁鑄就渾剛鐵。
有飯逢饑即便餐，有話逢人即便說。
阿呵呵，如何說，今朝又是新陽節。
偈
作者：釋可復
朝代：宋

苦痛深，苦痛深。
碧潭千萬丈，那箇是知音。
九巖常住請贊
作者：釋可湘
朝代：宋

單絲作線，獨掌打拍。
改樣畫貓兒，令一般體格。
攪得蒙泉徹底渾，領邊那免千斤軛。
偈頌一百零九首·其一
作者：釋可湘
朝代：宋

祖翁閫域，撲地掀天。
親切一回打透，不妨垂手入廛。
偈頌一百零九首·其一〇
作者：釋可湘
朝代：宋

撥塵見佛，佛亦是塵。
山僧脚布作炊巾，眼不見爲浄。
偈頌一百零九首·其一〇〇
作者：釋可湘
朝代：宋

大藏小藏，盡從者裡流出。
放去千燈萬焰，收來一月當天。
只如不收不放一句作麽生判斷，上元定是正月半。
偈頌一百零九首·其一〇七
作者：釋可湘
朝代：宋

藥山久不上堂，石中藴玉。
院主率先啟請，眼裡無珠。
昧一己而且從，誤三軍尤可憫。
大似𪇅𪇅鳥守空池，魚從脚下過，𪇅𪇅總不知。
偈頌一百零九首·其一〇九
作者：釋可湘
朝代：宋

藥山索鹽，雲岩奉馬。
父子一家，風流儒雅。
我也有箇木毬，亦要輥上輥下。
沙彌在麽，出手不來，還成滯貨。
偈頌一百零九首·其一〇二
作者：釋可湘
朝代：宋

始見桃花李花，又見榴花藕花。
金色頭陀，已歸雞足，靈雲老子，杳隔天涯。
安得風流出當家。
偈頌一百零九首·其一〇五
作者：釋可湘
朝代：宋

見鞭影而行已非良馬，聽板聲打坐豈是禪流。
參須自參，悟須自悟。
少林孤坐接神光，更無一句閑言語。
偈頌一百零九首·其一五
作者：釋可湘
朝代：宋

臘月五，無別語。
握起須彌槌，打動虛空鼓。
五日風，十日雨，聖人作而萬物覩。
偈頌一百零九首·其一八
作者：釋可湘
朝代：宋

胸摩卍字，弄假像真。
槨示雙趺，弄真像假。
柳垂金線舞春風，演說涅槃猶未罷。
偈頌一百零九首·其一六
作者：釋可湘
朝代：宋

一大藏教，了無關鑰。
奇峰峩峩，幽石落落。
撥轉機輪話已行，到底不留元字脚。
偈頌一百零九首·其七〇
作者：釋可湘
朝代：宋

無門之門須得門而入，無意之意須得意而通。
一扇西兮一扇東。
偈頌一百零九首·其七一
作者：釋可湘
朝代：宋

頑鈍以此銷鎔，偏小以此彈擊。
直中曲，曲中直。
老盧不會，達磨不識。
偈頌一百零九首·其七七
作者：釋可湘
朝代：宋

仰天灣下，喝石嶺頭。
昔年落賺，覆水難收。
當堂稱父子，背面是冤仇。
影也不願再見，豈料界隨相逐同到福州。
莫莫莫，休休休。
粗香强撮土，說破不爲讎。
偈頌一百零九首·其七三
作者：釋可湘
朝代：宋

語是謗，默是誑。
語默向上一機，佛祖聞而膽喪。
曾郎輥三箇木毬，德山揮一條白棒。
盡是弄精魂，呈影像。
何似脚指築著，挨門拶著。
卷簾見著，堪作衲僧榜樣。
一聲鶴唳千峰上。
偈頌一百零九首·其七九
作者：釋可湘
朝代：宋

平明始立秋，冷已到山頭。
談風說露兮蜩蟬嘒急，詠砌吟牆兮蟋蟀聲浮。
不作佛法商量，不作時景話會。
觀世音菩薩將錢買胡餠，放下手却是生鐵一塊。
偈頌一百零九首·其七二
作者：釋可湘
朝代：宋

一劄當頭，無咽喘氣，大鈞播物，易地生春。
佛祖都來聽處分。
偈頌一百零九首·其七五
作者：釋可湘
朝代：宋

烟樹斫開，曉月掛簷。
嘶木馬嶺雲耕罷，春風吹雨。
吼泥牛聲前，領會無差。
共樂法，喜禪悅，打刀須是邠州鐵。
偈頌一百零九首·其七六
作者：釋可湘
朝代：宋

今朝三月十五，眨眼又見春暮。
尺璧難酬寸陰，白日豈宜虛度。
可憐杜宇一聲聲，啼得血流無用處。
偈頌一百零九首·其三
作者：釋可湘
朝代：宋

一釋迦，二元和，三佛陀。
阿呵呵，團欒且唱太平歌。
偈頌一百零九首·其三〇
作者：釋可湘
朝代：宋

道道，非常道。
踏不嗔，閙浩浩。
莫管自家知不知，但看大熟秋成早。
今日無端入荒草。
偈頌一百零九首·其三一
作者：釋可湘
朝代：宋

祖翁活業，無減無增。
縱不挨究，亦自分明。
古田蓄水重重綠，野燒迎春漸漸青。
偈頌一百零九首·其三七
作者：釋可湘
朝代：宋

心不是佛，智不是道。
唯此一事，如何尋討。
赤水得之非珍，崑崗拾來非寶。
寒山子，曾了了。
微風吹幽松，近聽聲愈好。
偈頌一百零九首·其三三
作者：釋可湘
朝代：宋

幾次淘澄，半生熬煉。
直教氣息全無，脫體精明自現。
粗細短長，突出難辨。
不是心，不是佛，不是物，分曉一團銀繡線。
偈頌一百零九首·其三九
作者：釋可湘
朝代：宋

南來北來，上載下載。
趙州老兒，法久成弊。
三峰建箇門庭，除此別無體制。
任是宿覺經過，也只一樣看待。
分什麽南贍部洲，北鬰單越，西瞿耶尼，東弗于逮。
偈頌一百零九首·其三五
作者：釋可湘
朝代：宋

多處添，少處減。
家常用度，文不加點。
偈頌一百零九首·其三八
作者：釋可湘
朝代：宋

黄面老漢，至死脫空。
分明病背，特故摩胸。
當日無人知此意，年年花鳥訴春風。
偈頌一百零九首·其九
作者：釋可湘
朝代：宋

未舉念，周遊華藏。
未下足，超越毗盧。
若道一法在門外，笑倒文殊。
偈頌一百零九首·其九〇
作者：釋可湘
朝代：宋

眼若不睡，諸夢自除。
心若不異，萬法一如。
佛也無，魔也無，今朝五月五，何用釘桃符。
偈頌一百零九首·其九一
作者：釋可湘
朝代：宋

直下便瞥，炎天降雪。
當今蹉者一回，前面煞有酷熱。
那堪鐵彈鑄未成，臘八冰不結。
且過六月七月八月，更聽松風動寥泬。
偈頌一百零九首·其九二
作者：釋可湘
朝代：宋

世事悠悠，美景難留。
不可寢於長夜，須來共賞中秋。
天宇浄，桂花浮。
一片月生海，幾家人上樓。
偈頌一百零九首·其九五
作者：釋可湘
朝代：宋

一陽生，飄瑞雪，喚轉鰲山底時節。
鐵樹開瓊花，烏龜變白鱉，普賢眼裡重添屑。
偈頌一百零九首·其九八
作者：釋可湘
朝代：宋

前時向者裡抽釘拔楔，而今却要添釘著楔。
前時向者裡解粘去縛，而今却要添繩加索。
偈頌一百零九首·其二〇
作者：釋可湘
朝代：宋

老瞿曇，沒碑記。
占慈氏機先，埋通天界至。
也須還我坐具地。
偈頌一百零九首·其二一
作者：釋可湘
朝代：宋

佛祖眼睛，衲僧命脈。
觸境遇緣，單重交拆。
桃花紅，李花白。
偈頌一百零九首·其五
作者：釋可湘
朝代：宋

黄檗打臨濟，義出豐年。
興化趕克賓，蝦爲子屈。
其功蓋代，只要重論。
一火鑄成金彈子，棒頭敲出玉麒麟。
偈頌一百零九首·其五一
作者：釋可湘
朝代：宋

灌頂雲收，峩眉月晝。
父翁一片肝腸，宛如生鐵鑄就。
弟應兄呼，全機漏逗。
蘇州菱，邵伯藕。
偈頌一百零九首·其五八
作者：釋可湘
朝代：宋

東去西去，南來北來。
銅頭鐵額，馬面馿腮。
毫端上打𨁝跳，燈影裡舞三臺。
演福且搭箇樣子，耍得好親見一回，睡眼朦朧擘不開。
偈頌一百零九首·其五六
作者：釋可湘
朝代：宋

石說法，不談禪。
句句皆含妙，明明不在言。
難將耳聽，只貴心傳。
此外別求玄路入，洛陽橋上望長安。
偈頌一百零九首·其五四
作者：釋可湘
朝代：宋

不是心，亦非佛。
玉兔東昇，金烏西沒。
循環不暫停，究竟知何物。
那箇男兒腕力强，一槌擊碎精靈窟。
偈頌一百零九首·其八
作者：釋可湘
朝代：宋

風不來，樹不動。
溈仰父子，互呈體用。
三十烏藤話已行，萬牛回首丘山重。
偈頌一百零九首·其八一
作者：釋可湘
朝代：宋

洞山首座喫果子，開口落空亡。
雪嶠兩堂吞栗蓬，分頭張意氣。
衲僧家，手是秤，眼是秤，輕也知，重也知。
半斤八兩，毫髮無虧。
爭奈未明三八九，難辨力㘞希。
偈頌一百零九首·其八三
作者：釋可湘
朝代：宋

趙州轉藏，動必全真。
婆子開緘，語驚時聽。
從前汗馬無人識，只要重論蓋代功。
偈頌一百零九首·其八九
作者：釋可湘
朝代：宋

心王寧，六國清。
百川潮落，四海浪平。
其如轇轕情塵，當遵古佛制，若也沉昏道眼，還待臘八冰。
心王遼邈，孰覩其形。
記得柏巖問洞山，觀察使姓什麽，不委他姓。
名什麽，不委他名。
殆傳尊貴語，舉目隔神京。
相留過夏，曲徇人情。
往往都來欠一程。
偈頌一百零九首·其八二
作者：釋可湘
朝代：宋

金烏飛，玉兔馳。
歸來重會面，動是隔年期。
鼻頭垂下元如舊，三昧依前各不知。
偈頌一百零九首·其八六
作者：釋可湘
朝代：宋

清明前，寒食後，處處掃松，家家插柳。
祖意甚分明，茫然不知有。
三皇塚上絕人遊，芳草連天髑髏吼。
偈頌一百零九首·其六
作者：釋可湘
朝代：宋

浄倮倮，赤洒洒。
婷娉柳底花間，依約風前月下。
僧繇妙筆難描畫。
偈頌一百零九首·其六〇
作者：釋可湘
朝代：宋

東家點燈，西家暗坐。
一樣元宵，生涯各做。
暗坐底默默提撕，點燈者明明照破。
偈頌一百零九首·其六八
作者：釋可湘
朝代：宋

摩胸告，展脚示。
有來由，沒巴鼻。
佛滅二千年，比丘少慚愧。
偈頌一百零九首·其六六
作者：釋可湘
朝代：宋

巾子峰頭雲開雲合，龍翔江上潮落潮平。
師承底事，的的分明。
風前不必兄呼弟，見後毋勞弟應兄。
偈頌一百零九首·其四七
作者：釋可湘
朝代：宋

日月如梭，光陰似箭。
目前一機，萬化千變。
甚處見得，西風一陣來，落葉兩三片。
偈頌一百零九首·其四三
作者：釋可湘
朝代：宋

身不離座，座不離身。
須彌燈王，又是何人。
老來擡脚重千斤。
偈頌一百零九首·其四二
作者：釋可湘
朝代：宋

劄住智者頰舌，剖出達磨骨髓。
長劍倚天，寒光焰焰。
偈頌一百零九首·其四五
作者：釋可湘
朝代：宋

春日遲遲，春花爛爛。
般若靈光，顯然無間。
捏不聚兮撥不散。
偈頌一百零九首·其四八
作者：釋可湘
朝代：宋

凌霄隊裡，昔曾合火分贓。
小朶峰前，善賈不停死貨。
橫身那畔，鶻眼迷蹤。
歸根深得旨，落葉舞西風。
偈頌一百零九首·其四六
作者：釋可湘
朝代：宋

一徑直，二周遮。
不循舊制，別立生涯。
藕絲竅裡翻筋斗，麥浪堆中釣得蝦。
出山相贊
作者：釋可湘
朝代：宋

峭巍巍，孤迥迥。
棄王宮，棲雪嶺。
分明凍得眼生星，幡然踏破千峰頂。
寒山贊·其一
作者：釋可湘
朝代：宋

一句子，少機杼。
作是思惟時，吾心在何許。
芭蕉葉上三更雨。
布袋贊·其一
作者：釋可湘
朝代：宋

兜率宮，長汀市，逆行順行，誰弗識你。
有些滯貨不能藏，到處逢人亂拈起。
布袋贊·其三
作者：釋可湘
朝代：宋

破布袋，甚奇特。
背負肩駝，不肯拋擲。
只知入水去求人，爭奈脚跟浮逼逼。
思惟相贊
作者：釋可湘
朝代：宋

聲以眼聞，色以耳見。
萬法融通，六根互換。
作是思惟時，十方佛皆現。
拾得贊·其一
作者：釋可湘
朝代：宋

生苕箒，提在手。
放下絕諸塵，轉掃復轉有。
松門十里春如晝。
文殊贊
作者：釋可湘
朝代：宋

七佛命之爲師，法王稱之爲子。
五時開演，始終輔贊世尊。
三昧常行，談笑發揮龍女。
曾現百千妙相，迦葉椎不能舉。
自言我真文殊，其餘是甚伴侶。
浄社莊長老請贊
作者：釋可湘
朝代：宋

似真非真，似假非假。
遠遠描邈將來，雙眉移在眼下。
誰其爲之，西山浄社，切忌認馿而作馬。
維摩贊
作者：釋可湘
朝代：宋

諳菩薩之法式，現居士之儀形，聞如來名。
跳下妙喜世界，憫衆生苦，示疾毗耶離城。
萬化出於神變，一喙猶如建瓴。
洎扣不二之法，何得默而無聲。
自贊·其三
作者：釋可湘
朝代：宋

衝開碧落，攧碎斷崖。
箇般摽致，其誰與偕。
咦。
自贊·其二
作者：釋可湘
朝代：宋

謂是絕岸，眼裡著楔。
謂非絕岸，水中撈月。
描不成，見不徹，分明頭戴雪山雪。
觀音贊·其一
作者：釋可湘
朝代：宋

觀以耳觀，聽以眼聽。
道不虛行，谷不虛應。
施無畏之力，滅煩惱之病。
與諸佛同一慈心，與群生共一悲命。
若非菩薩超越世出，世間焉能獲二殊勝。
觀音贊·其二
作者：釋可湘
朝代：宋

聲色海中，隨波發現。
駕一葉之優曇，開普門之方便。
洛伽山，慈悲岸，無十萬億國之遠。
達磨贊·其二
作者：釋可湘
朝代：宋

一無聖，二不識，忠言逆耳投江北。
入水見長人，梁王方失色。
千古萬古空相憶。
靈照女贊
作者：釋可湘
朝代：宋

拋世業，蹈玄機。
阿爺無藉頼，女子更頑皮。
情知未若貧而樂，特故沿街賣笊籬。
馬郎婦贊
作者：釋可湘
朝代：宋

携魚籃，呈粉面，勾動馬家郎，眼花山影轉。
七軸蓮經念到頭，乞與黄金骨一串。
佛日常長老請讚
作者：釋咸傑
朝代：宋

赤手全提，金圈栗棘。
跳出三要三玄，破蕩佛祖窠窟。
試問有何神通，盡力吐露不出。
咄咄，佛日長老，與麽拈出。
偈頌六十五首·其一
作者：釋咸傑
朝代：宋

一進一退，一動一靜，須信那伽常在定。
一擒一縱，一殺一活，四方八面活鱍鱍。
嘉州大象喫鹽多，陝府鐵牛添得渴。
偈頌六十五首·其一〇
作者：釋咸傑
朝代：宋

烏巨今日解夏，乃遵黄面老子二千年前話霸。
驗蠟人徹底冰清，護戒珠了無縫罅。
唯有露柱燈籠，不肯入遮保社。
從來心似鐵，端不受差排。
偈頌六十五首·其一九
作者：釋咸傑
朝代：宋

日南長至，慶無不利。
石笋暗抽條，寒巖增暖氣。
東村王老半醉半醒，林下道人沒巴沒鼻。
偈頌六十五首·其一五
作者：釋咸傑
朝代：宋

在眼曰見，在耳曰聞。
在手執捉，在足運奔。
豁開則東西南北，把住則毫髮不存。
偈頌六十五首·其一八
作者：釋咸傑
朝代：宋

一新一舊，跳出窠臼。
一出一入，胡餠裏呷汁。
一擒一縱，開眼作夢。
一照一用，鱔魚走入麻油甕。
偈頌六十五首·其一四
作者：釋咸傑
朝代：宋

少室單傳，衲僧巴鼻。
碓觜生花，馿鳴狗吠。
厠坑籌子念摩訶，驚起法身無處避。
無處避，若爲論，我行荒草裏，汝又入深村。
偈頌六十五首·其三六
作者：釋咸傑
朝代：宋

拳來拳應，踢來踢應。
拳踢交參，孰負孰勝。
摇頭擺尾過牢關，刖足之言誰肯信。
偈頌六十五首·其九
作者：釋咸傑
朝代：宋

今朝六月十五，祝聖陞堂擊鼓。
木童火裏吹笙，石女雲中作舞。
也大奇，也大奇，天無四壁，地絕八維。
五湖四海來入貢，衲僧聞見眼如眉。
偈頌六十五首·其二〇
作者：釋咸傑
朝代：宋

元正一旦，萬事成辦。
大乘小乘，井索錢貫。
更問佛法如何，也是秦時𨍏轢鑽。
偈頌六十五首·其二九
作者：釋咸傑
朝代：宋

雖與我同條生，不與我同條死。
稔聞在七閩，揚塵兼簸土。
凌茂宗風不奈何，今朝喜見清平路。
偈頌六十五首·其二六
作者：釋咸傑
朝代：宋

月生一，萬像不能逃影質。
月生二，東行不見西行利。
月生三，無言童子口喃喃。
偈頌六十五首·其五一
作者：釋咸傑
朝代：宋

四月十五日結，七月十五日解。
六隻骰子滿盆紅，大都只是看頭米。
偈頌六十五首·其五三
作者：釋咸傑
朝代：宋

持鉢去，持鉢歸。
草鞋根斷通消息，玲瓏八面盡光輝。
遊魔宮，入虎穴。
當機撞著惡聱頭，直教心地頓休歇。
偈頌六十五首·其五九
作者：釋咸傑
朝代：宋

達磨不來東土，二祖不往西天。
石室行者蹈碓忘却移步，玄沙討魚賣峭蹈翻釣船。
偈頌六十五首·其五五
作者：釋咸傑
朝代：宋

今朝三月十五，天色半晴半雨。
十分春色在枝頭，滿眼覷見沒可覩。
報諸人，莫莽鹵，甜瓜徹蒂甜，苦瓠連根苦。
偈頌六十五首·其四〇
作者：釋咸傑
朝代：宋

今朝十五日，叢林皆結制。
徑山有條攀條，無條攀例。
逼拶露柱燈籠，盡要心空及第。
現前普請證明，不妨神通游戲。
下座各敘時暄，便是靈山受記。
偈頌六十五首·其四九
作者：釋咸傑
朝代：宋

有佛處，不得住，陝府鐵牛雙角露。
無佛處，急走過，南海波斯鼻孔大。
三千里外摘楊花，種豆由來生稻麻。
皇太子妃請就徑山陞座末後說偈
作者：釋咸傑
朝代：宋

佛身無爲，不墮諸數。
隨機示現，應無所住。
如月行空，光照寰宇。
廓徹信心，莊嚴福聚。
記得先賢曾有言，皇天無親，唯德是輔。
真際道人請讚
作者：釋咸傑
朝代：宋

一句全提，了無向背。
臨濟正宗，恣意破碎。
彌天過犯，不容懺悔。
丹青畫出向人前，他家自有通人愛。
禪人請讚·其一
作者：釋咸傑
朝代：宋

五戒不持，威儀破盡。
空腹高心，言不足信。
徒將朽木亂塗糊，衲僧添得膏肓病。
禪人請讚·其二
作者：釋咸傑
朝代：宋

天無私蓋，地無私載。
如何形容，生此奇怪。
爲僧不稟僧儀，學佛力破佛戒。
鼓舌摇唇，叢林殃害。
若無伽梨裹渾身，便是當年屈突蓋。
禪人請讚·其五
作者：釋咸傑
朝代：宋

入室愛用拳頭，佛來也不放過。
知他是聖是凡，便敢如此亂做。
識得破，海壇馬子似馿大。
禪人請讚·其六
作者：釋咸傑
朝代：宋

德山臨濟，棒喝交馳。
雲門顧鑑，總是愚癡。
唯有徑山無伎倆，握拳端坐眼如眉。
讚布袋和尚
作者：釋咸傑
朝代：宋

禪不參，道不會，終日忙忙。
弄箇布袋，十字街頭道等人。
阿誰知渠綣繢，稽首彌勒世尊。
國有憲章，三千條罪。
讚徑山音首座
作者：釋咸傑
朝代：宋

氣宇雲閑，身心木槁。
頂門正眼，紅日杲杲。
早投長蘆剗草之機，晚分雙徑人天之座。
名山屢招而不赴，一菴超然其高卧。
夫是謂叢林前輩典刑，宜與趙州同年而並操者也。
讚應菴和尚
作者：釋咸傑
朝代：宋

眼大如環，頭匾似扇。
從來不省己非，偏笑漳泉福建。
著實處用無七縱八橫，脫空時曰有萬化千變。
焚香稽首讚揚，也是神頭鬼面。
讚木庵和尚
作者：釋咸傑
朝代：宋

面目森嚴，語言希差。
不出飛猿嶺，道聲藹天下。
活嬾菴不傳之宗，死衲僧虛頭話霸。
五坐道場，叢林增價。
稽首拜手，虛空貼卦。
讚開明禪師
作者：釋咸傑
朝代：宋

江郎入定，烏巨開山。
林深路迥，火冷雲寒。
道大不知誰辨的，帝王親手付金襴。
頌古十一首·其六
作者：釋咸傑
朝代：宋

五百生前失却，五百生後太錯。
錯錯，誰道祥麟只一角。
偈二首·其一
作者：釋咸靜
朝代：宋

氣候欲流金，炎威將鑠石。
扇子摇明月，雲片聳奇峰。
蠶成繭而麥漸收，笋抽簪而梅已熟。
薰風習習，逝水滔滔。
鵲噪森松，鶑啼修竹。
觀音勢至，文殊普賢。
有願必從，無剎不現。
偈二首·其二
作者：釋咸靜
朝代：宋

匣中寶劍，袖裏金鎚。
時節既彰，莫辭拈出。
擊開關鎖，斬斷葛藤。
令他跳出生死門，驚過荆棘路。
人人似生師子，箇箇如活大蟲。
休教著布過他州，直待還鄉衣晝錦。
頌古九首·其五
作者：釋善悟
朝代：宋

老清源，沒縫罅。
問佛法，酬米價。
衲僧一粒若沾唇，拄杖橫擔繞天下。
偈·其七
作者：釋善果
朝代：宋

數日霶沱大雨，元來不落別處。
滴穿釋迦鼻孔，浸爛彌勒眼睛。
溪澗豈能魚得住，終歸大海作波濤。
偈·其三
作者：釋善果
朝代：宋

松風清，霜月白。
妙應無私，靈光烜赫。
不用思量，何須揀擇。
一句定乾坤，千古爲標格。
祭端明尤木石
作者：釋善珍
朝代：宋

昔大慧師，道鳴東南。
率先伏膺，橫浦紫岩。
繇是徧交，渡江諸老。
鉤黨牽連，優游嶺島。
至今微言，皎若日星。
公忽開卷，如暗得燈。
遂登蓬山，乃掌太史。
金鑾應制，倚馬萬字。
平生補衮，用功最深。
群媢衆嫉，獨天賞音。
寶祐一疏，據經引義。
申救大臣，惟有去耳。
疑公前身，即二張公。
與大慧師，所立一同。
末劫浮榮，磨滅誰紀。
晚節芬芳，公真不死。
公於大慧，世異心通。
儒喜詆佛，公愈推宗。
紫岩之銘，過者必式。
酷哉秦火，毀珠隕璧。
公重感慨，伐石再鎸。
著語未了，騎鯨翩然。
某疇昔親奉麈尾，霏屑冰座，墨妙堆几。
俛仰之間，事往迹陳。
更幾百年，復生斯人。
祭粹古雲代
作者：釋善珍
朝代：宋

烏乎古雲，蔚有時譽。
執古刀尺，割棄華組。
宿鈔成山，臆斷意取。
羣疑塞胸，耳領心悟。
汲汲著書，恢恢養士。
猗公之起，惟皇有旨。
猗法之嗣，惟北峰有子。
遠矣北峰，曰公是似。
胡不百年，後學之思。
公不百年，後學思之。
矧予卜鄰，歲寒疇依。
稚予閲朋，至老無幾。
惟茲不磨，昭然永垂。
祭觀文忠惠趙節齋
作者：釋善珍
朝代：宋

公真天人，謫墮塵世。
方朔歲星，傅說箕尾。
又疑山林，一念差耳。
樂全僧身，忠宣佛位。
夙弘願力，出濟事會。
作民司命，壽國元氣。
神皇布政，夐古鮮儷。
誰爲謗書，陰受風旨。
疾雷破柱，公不失匕。
關弓射羿，公愈薦禰。
山藪高深，天球粹美。
出夷入險，更使迭帥。
長淮虜衝，孽雛旁睨。
飛囊走羽，秉鉞危寄。
初聞謝公，語誤客異。
復傳孔明，食少敵喜。
牋病乞閑，易蘇舊治。
大星竟隕，白雞告祟。
撫公平生，竹帛光煒。
諒公精爽，河岳流峙。
萬鍾千駟，濁世糠粃。
五龍九鯤，乘雲謁帝。
某閩衲野鶴難繫，公呼來霅，獲望簪履。
酒闌燭跋，孤客末至。
香烟未散，三生彈指。
紓百結腸，儲一升淚。
上悲法門，下哭知己。
偈
作者：釋善能
朝代：宋

萬古長空，一朝風月。
不可以一朝風月昧却萬古長空，不可以萬古長空不明一朝風月。
偈二首·其二
作者：釋嗣宗
朝代：宋

少林坐，庾嶺行，書偈傳衣成戰爭。
庾嶺行，少林坐，得髓安心成話墮。
兩家公案未曾圓，後代兒孫作殃禍。
這殃禍，可煞大，天下衲僧透不過。
頌古二十六首·其九
作者：釋嗣宗
朝代：宋

妙凈明心，一句全真。
山河大地，日月星辰。
舒肝瀝膽，照徹古今。
個中如不昧，徧界是黄金。
頌古二十六首·其二一
作者：釋嗣宗
朝代：宋

新羅渤海，南嶽天台。
纖塵不礙，豈涉去來。
回頭斂念，解脫門開。
反憶善財尋勝友，百城游徧不知回。
偈
作者：釋圓慧
朝代：宋

達磨正宗，衲僧巴鼻。
堪嗟迷者成群，開眼瞌睡。
頭上是天，脚下是地。
耳朵聞聲，鼻孔出氣。
敢問雲堂之徒，時中甚麽安置。
可憐雙林傅大士，却言祇這語聲是。
偈頌二十一首·其一〇
作者：釋堅璧
朝代：宋

皓月當空，寒江不動。
萬里清光，曾非別共。
蚌孕珠而無從，兔懷胎而非種。
萬別千差，波騰海湧。
卷舒只在一毫端，不用渾家生奉重。
偈頌二十一首·其一五
作者：釋堅璧
朝代：宋

樹凋葉落，體露金風。
堯眉八字，舜目重瞳。
機如掣電者，難尋蹤跡。
口似磉盤者，驀地相逢。
翻地揭天休作解，新羅元在海門東。
偈頌二十一首·其一六
作者：釋堅璧
朝代：宋

木人夜半穿靴，難尋蹤跡。
石女天明不露，誰辨親疎。
枯木上一點春回，古渡頭千尋寒雪。
同門出入不來還憶渠，同氣相求回來劫無說。
偈頌二十一首·其二
作者：釋堅璧
朝代：宋

晷運推移，日南長至。
一夜東海烏龜，吞却南山鱉鼻。
偈頌二十一首·其八
作者：釋堅璧
朝代：宋

仲冬嚴寒，一陽長至。
佛祖有機關，俱落第二義。
豈不見溈山寂子與香嚴，未免將泥土裏洗。
偈頌二十一首·其六
作者：釋堅璧
朝代：宋

釋迦慳，迦葉富。
欺負乎人，誇張莽鹵。
五天不納到支那，塞壑填溝無避處。
無避處，不遮護，汲興相逢，如塗毒鼓。
直須親切一回來，莫似邯鄲學唐步。
自贊三首·其一
作者：釋堅璧
朝代：宋

三際斷，一亙空。
轉不轉，功不功。
迢迢物外像，矯矯巖間松。
密密處不堪親近，荒林裏得意相逢。
自贊三首·其三
作者：釋堅璧
朝代：宋

喻指喻馬，何勞真假。
說性說心，轉見病深。
靈山拈花，不曾動著。
少林冷坐，徒自沈吟。
良工欲寫莫可寫，汝曹敬之隔千林。
山陰陰，水沈沈。
蒼苔雪徑冷不徹，花鳥夕陽閒古今。
真兮真兮，胡得而臨。
自贊三首·其二
作者：釋堅璧
朝代：宋

癡不自揆，老不知休。
提真覺雀觜杖，用曹山死貓頭。
乾剝剝，冷湫湫。
炙地熏天無氣息，拋沙撒土覓冤讐。
贊卿老真
作者：釋堅璧
朝代：宋

風蕭蕭，天空四壁。
雨疎疎，巖花狼藉。
乾剝剝，白浪滔天。
寂寥寥，徧界荆棘。
漾在栖雲草莽中，堪嗟大地無人識。
贊真覺
作者：釋堅璧
朝代：宋

三回九度，見神見鬼。
德山一棒，痛徹骨髓。
敲老觀門，潑瓦官水。
而今冷坐眼麻眉，錯認東瓜作碓觜。
偈五首·其一
作者：釋士珪
朝代：宋

萬年一念，一念萬年。
和衣泥裏輥，洗腳上牀眠。
歷劫來事，祇在如今。
大海波濤湧，小人方寸深。
偈五首·其二
作者：釋士珪
朝代：宋

萬機不到，眼見色，耳聞聲。
一句當堂，頭戴天，腳踏地。
你諸人祇如今日是五月初一，殊不知金烏半夜忙忙去，玉兔天明上海東。
偈五首·其四
作者：釋士珪
朝代：宋

見見之時，見非是見。
見猶離見，見不能及。
落華有意隨流水，流水無情戀落華。
諸可還者，自然非汝。
不汝還者，非汝而誰。
長恨春歸無覓處，不知轉入此中來。
偈十六首·其一
作者：釋士珪
朝代：宋

衲帔蒙頭，下板頭邊，且打瞌睡。
蒲團疊足，長連牀上，隨分挨肩。
忽然露柱眼開，聖僧也須出院。
切忌釘椿搖櫓，更須看風使帆。
各各總在其中，人人自宜照顧。
且道照顧個什麽，堂中賓主句，覿面沒親疏。
偈十六首·其一一
作者：釋士珪
朝代：宋

塵融法界，念盡毗盧。
千眼頓開，纖塵不立。
遊戲寶明空海，超越菩提覺場。
善財入樓閣之門，重重無盡。
居士供蒲塞之饌，種種莊嚴。
以上妙飲食供養爲法門，以廣大願心總持爲佛事。
一一攝入，一一交參。
一一圓融，一一周徧。
理事平等，真俗混融。
凡聖同源，因果不二。
直得文殊騎獅子，入普賢鼻孔裏藏身。
普賢騎象王，入文殊眼睛裏瞌睡。
釋迦彌勒，掩耳偷鈴。
勢至觀音，抱贜叫屈。
偈十六首·其一八
作者：釋士珪
朝代：宋

塵融法界，念盡毗盧。
咫尺跨於大千，剎那超於三世。
過去諸如來秤鎚落井，現在諸菩薩塞壑填溝。
未來修學人，如麻似粟。
回頭拾得新羅箭，自是諸人不丈夫。
偈十六首·其一四
作者：釋士珪
朝代：宋

釋迦彌勒，猶是他奴。
臨濟德山，是何草芥。
向上一路，荆棘成林。
更欲翻身，墮崖落塹。
總不動著，當處活埋。
生機臨時，翻成亂統。
穿耳胡僧葱嶺去，夜行踏雪馬蹄輕。
偈十六首·其七
作者：釋士珪
朝代：宋

一陽生，萬物萌。
天本清，地常寧。
四時行，萬彙成。
如緯經，如權衡。
天心平，人心誠。
日月明，鬼神警。
方知天地分濁清，古今無虧盈。
聖泉拄杖猶通靈，敲骨出髓。
方悟從上諸聖碗鳴聲，猶較芭蕉半月程。
偈十六首·其九
作者：釋士珪
朝代：宋

烈火焰中，蟭螟蟲如何棲泊。
大爐韛裏，金剛鑽燒得通紅。
驀然腦後一錐，鐵佛也須汗出。
佛祖重新煅煉，衲僧再上鉗鎚。
直饒千手大悲，這裏如何摸索。
打破從教重錮鏴，休言鈍鐵費鉗鎚。
偈十六首·其八
作者：釋士珪
朝代：宋

半夜穿針，盡十方皆成線路，你諸人爲什麽透不過。
天明喫粥，無一絲毫不露真機，你諸人爲什麽撥不轉。
透不過處，路布分明。
撥不轉時，真機獨露。
半夜夢中驚驟雨，三更枕上聽秋聲。
臨終偈
作者：釋士珪
朝代：宋

前三十一，中九下七。
老人言盡處，龜歌眼睛赤。
頌古七十六首·其一七
作者：釋士珪
朝代：宋

心不是佛，智不是道。
青山白雲，落花芳草。
若是伶俐阿師，終不回頭轉腦。
保福溥長老請贊
作者：釋大觀
朝代：宋

雲門普，千鈞弩。
驀地一發，當陽飲羽。
冤有頭兮債有主。
偈頌五十一首·其一
作者：釋大觀
朝代：宋

真不立，妄本空。
七凹八凸，四闢六通。
松聲雜雨山長靜，春色带寒花自紅。
偈頌五十一首·其一七
作者：釋大觀
朝代：宋

凌霄跨竈，凌滅吾宗。
危分險布，鐵網千重。
三更白如晝，掇轉太虛空。
幻智庵前覓不得，蕭蕭松竹引清風。
偈頌五十一首·其一五
作者：釋大觀
朝代：宋

終日忙忙，秀支替戾剛。
那事無妨，僕谷劬禿當。
不動智佛，長時七出八沒。
憍梵鉢提，對人倒腹傾腸。
偈頌五十一首·其一八
作者：釋大觀
朝代：宋

平常是道，不涉平常。
顛來倒去，規圓矩方。
林花著雨胭脂落，水荇牽風翠带長。
偈頌五十一首·其一六
作者：釋大觀
朝代：宋

礙塞處，有通疏。
看不足，綽有餘。
千古華山山下路，輸他潘閬倒騎馿。
偈頌五十一首·其七
作者：釋大觀
朝代：宋

不動本位，瑞應人間。
冠羣靈而首出，攝大千於毫端。
萬彙熙熙兮春臺之樂，萬邦納納兮磐石之安。
從教戴天履地，擊壤鼓腹兮不知天地之寬。
偈頌五十一首·其三三
作者：釋大觀
朝代：宋

蓮開陸地，海湧鼇山。
不知今夕是何夕，山林城市約同看。
偈頌五十一首·其三二
作者：釋大觀
朝代：宋

不慕諸聖，不重己靈。
櫜弓戢矢，坐享太平。
德山有棒，正好束之高閣。
臨濟有喝，也應無處施呈。
偈頌五十一首·其三五
作者：釋大觀
朝代：宋

三百餘會，盡是死句。
娑羅樹間，翻成活句。
活中死，死中活，水綠山青，天寬地闊。
偈頌五十一首·其三六
作者：釋大觀
朝代：宋

癡癡兀兀，乖乖厓厓。
水乳和同，肝膽楚越。
共倚闌干舒笑眼，四山松桂動秋風。
偈頌五十一首·其三四
作者：釋大觀
朝代：宋

閙浩浩，靜悄悄。
古策風高，玉壺春曉。
左顧無瑕，右盼已老。
偈頌五十一首·其二一
作者：釋大觀
朝代：宋

取不得舍不得，不可得中只麽得。
萬籟收聲兮萬象自閑，秋水吞空兮秋天一色。
偈頌五十一首·其二三
作者：釋大觀
朝代：宋

寬廓非外，寂寥非內。
拽轉虛空，須彌粉碎。
土宿頷下髭鬚長，波斯眼深鼻孔大。
偈頌五十一首·其二九
作者：釋大觀
朝代：宋

春風緩，春日暖。
山鳥嘲啾，山花爛熳。
達磨面壁九年，歸宗拭壞雙眼。
諸人還會麽，南山粲，白石爛。
偈頌五十一首·其二二
作者：釋大觀
朝代：宋

日復日，夜復夜。
竇八布衫穿，虛空生柄欛。
偈頌五十一首·其二五
作者：釋大觀
朝代：宋

久晴還雨，禾山解打鼓。
久雨還晴，普化愛摇鈴。
錢是足陌，物是定價，趙州直得五年分疏不下。
偈頌五十一首·其二八
作者：釋大觀
朝代：宋

秋光杪暮，霜吹凄肅。
無位真人，草眠露宿。
慈雲忍俊不禁，試爲臨風招之，式微式微胡不歸。
胡不歸，一堂和氣春熙熙。
三條椽下堪自怡，東挨西倚終奚爲。
偈頌五十一首·其二四
作者：釋大觀
朝代：宋

圓覺伽藍，牛頭北馬頭南。
平等性智，七十三八十四。
齩定牙關，四稜蹋地。
偈頌五十一首·其五
作者：釋大觀
朝代：宋

開口失，閉口喪。
脫白露浄，矢在絃上。
偈頌五十一首·其八
作者：釋大觀
朝代：宋

作者相逢，一西一東。
斷碑刊白字，當道種青松。
偈頌五十一首·其四
作者：釋大觀
朝代：宋

覓之不得，不覓奚彰。
戳瞎頂門，煒煒煌煌。
桑疇雨過羅紈膩，麥壟風來餠餌香。
偈頌五十一首·其四〇
作者：釋大觀
朝代：宋

衆毛成毬，衆水成流。
衆人成市，衆土成丘。
育王聚衆作夏，今夏東州，明夏西州。
偈頌五十一首·其四一
作者：釋大觀
朝代：宋

霜風未老，愛景如春。
空洞絕朕，彌滿剎塵。
今日明日，瞥喜瞥嗔，暗把風流賣與人。
偈頌五十一首·其四三
作者：釋大觀
朝代：宋

春雨如膏，春雲如鶴。
春草離離，春花灼灼。
騎聲蓋色兮何太乖張，毫忽不形兮填溝塞壑。
直往無前，猶欠一著。
偈頌五十一首·其四九
作者：釋大觀
朝代：宋

見見之時，雨洗淡紅桃萼嫩。
見非是見，風摇淺碧柳絲輕。
見猶離見，白雲影裏怪石露。
見莫能及，流水光中古木清。
偈頌五十一首·其四八
作者：釋大觀
朝代：宋

簸土揚塵，金剛正體。
七顛八倒，大寂定門。
排空煙嶂添愁色，著雨林花带淚痕。
南磵果法師贊
作者：釋大觀
朝代：宋

氣和色莊，襟度洋洋。
雪殘春嶂，月午秋江。
峙凌虛金碧兮增飛來小朶之奇觀，發昔人幽潜兮來典午咸和之遺芳。
或見或聞，意消心降。
若夫奉己淡薄，接物慈祥。
不泥文字，不墮平常。
此所以爲北峰之克家，而於自受用三昧中，合乎性具之宗綱。
大慧宏智二禪師揖讓圖贊
作者：釋大觀
朝代：宋

載色載笑，和氣津津。
半前落後，超軼絕塵。
瘴面忽澤兮疾雷將奮，犀顱茁霜兮枯木生春。
腹背受敵，百萬買鄰。
相見易得好，共事難爲人。
寒山掃地贊
作者：釋大觀
朝代：宋

橫也掃，豎也掃。
七佛之師，狼藉不少。
寒谷暉法師贊
作者：釋大觀
朝代：宋

祖庭力探，義天橫截。
南湖雨華，屢踞前列。
鼎峙三觀兮於菟元斑，區分一乘兮尾閭自泄。
海闊山遥，難追軌轍。
雲暖誰尋寒谷春，晴宵又耿長空月。
小師清泰請贊
作者：釋大觀
朝代：宋

瞥喜瞥嗔，沒頭沒腦。
道泰時清，生風起草。
等閒相撞，黑漆竹篦劈面來。
無禪可談，三寸舌頭胡亂掃。
九九百百，自不知老。
稱爲臨濟兒孫，頑石何曾是寶。
小師清瑞請贊
作者：釋大觀
朝代：宋

萎萎蕤蕤，自把不定，人多不悅。
一味從空架空，知他有何所說。
養子緣，迷子訣，六月炎炎飄瑞雪。
小師清默請贊
作者：釋大觀
朝代：宋

直如鈎，曲如弦。
拍盲使去，罔測其然。
不解深跧，强出人前。
默然兮意傳更待馿年。
山隠居士贊
作者：釋大觀
朝代：宋

僧之形，人之英。
何所作兮畦衣常披，何所說兮玉麈常橫。
世情悠悠兮若秋雲之淡，胸次了了兮懸秋月之明。
其稟也靈，其施也平。
六窗自虛，萬象自呈。
斯何人歟，豈不入山林而隠，不濯滄浪而清者耶。
布袋贊
作者：釋大觀
朝代：宋

兜率陀天，長汀管界。
潑布袋打開，自買還自賣。
眨上眉毛，敗也敗也。
拾得收菜滓贊
作者：釋大觀
朝代：宋

一機不副，截斷千差。
瓶瀉妙答，綴齒粘牙。
何如在國清寺裏，偷佛飯食菜滓。
明化惟長老請贊
作者：釋大觀
朝代：宋

爲無所爲，益無所益。
和氣如春，近傍不得。
有時嶮處少機關，拶倒臨濟白拈賊。
以冤報冤，其義不忒。
梨洲戒長老請贊
作者：釋大觀
朝代：宋

相牽相引，自拈自弄。
賺正因人，變滅胡種。
業在其中不自知，九成韶集丹山鳳。
棲真身長老請贊
作者：釋大觀
朝代：宋

我無我，柰這箇。
眨得眼，話已墮。
翻轉面皮，放人不過。
搥碎連城之璧，大肆秦人之禍。
樊路分爲母陳安人請贊
作者：釋大觀
朝代：宋

母儀慈淑，閫範持循。
善行冰雪，壽骨松椿。
雍容堂上兮鳳霞儼儼，羅列堂下兮蘭玉詵詵。
厚德陰儲兮留乎奕葉，和氣輯睦兮浹乎鄉鄰。
媲城東之作家兮付佛身於等幻，秉月上之迅機兮應日用而常親。
若問其中轉身處，虛空揣出妙無痕。
法喜涇長老請贊
作者：釋大觀
朝代：宋

有準繩，無捉摸。
開口錯商量，鐵蒺藜確確。
日冷月熱，涇清渭濁，昨夜鳳巢生鸑鷟。
渡蘆達磨贊
作者：釋大觀
朝代：宋

南頭問，不善答。
北頭去，不相合。
自謂踏得著，全然沒交涉。
無枝葉處，枝葉縱橫。
無風波處，風波匼匝。
溢首座請贊
作者：釋大觀
朝代：宋

{⿺毛畏}{⿺毛畏}𣯧𣯧，顒顒昂昂。
强出人前，果見乖張。
直如劈竹而人罕知其曲，圓如走丸而吾常用其方。
聞說我宗甚奇特，當甚多年苕帚樁。
明修棧道，暗渡陳倉。
出語全無碑記，考賊不用證贓。
敢濫稱花木瓜直下兒孫，真所謂米盡到糠。
箇樣嘴臉非惟人惡，吾亦自惡，那堪形之丹青，懸之高堂。
第一分付斷雲，付與丙丁收藏。
覆水自來收不得，從教四海沸如湯。
漢章雲法師贊
作者：釋大觀
朝代：宋

魁梧厚厖，慈和安祥。
聲在江湖品目，儀表衡台學場。
空假中之列三兮，一與三之不立。
修多羅如標月兮，指與月之俱忘。
四處提撕，四花飛揚。
未老掩光，返常寂光。
此其所以爲柏庭之克家，雲公漢章者也。
照講師贊
作者：釋大觀
朝代：宋

口哆眉厖，坐如釘樁。
戒香逆風，孤行凌霜。
一新受經重其本，三主法社持其綱。
此其所以發毫端毗尼藏，而樹末世精進幢者也。
維摩贊
作者：釋大觀
朝代：宋

環堵室，十笏地。
咄哉維摩，病在者裏。
羅漢贊
作者：釋大觀
朝代：宋

藕竅藏身，不形一縷。
掀播風雲，澤徧大地。
彼其隠現大小之不同，終莫能逃乎應量之器。
明眼人前，可賤可貴。
自贊
作者：釋大觀
朝代：宋

是境不涉，逢緣不借。
惡人隨順，喜人凌跨。
撥千聖賸語爲畫處山川，笑從上發機如巾結兔馬。
絲糝弗容留，虛空生柄欛。
只今納敗向誰，他駡不如自駡。
芝巖禪師贊
作者：釋大觀
朝代：宋

和氣藹叢芝，觸著變荆棘。
笑把凌霄峰信脚踏翻，直得新昌石佛額頭汗出。
慈雲峰頂，機用縱橫。
凌空駕虛，從其建立。
高崙蒼蒼，東湖羃羃。
僧繇妙筆亦難傳，絲毫不動成狼藉。
咦。
補陀大士贊
作者：釋大觀
朝代：宋

海天寥泬，海岸孤絕。
見得親切，虛空釘橛。
怒濤舂碎巖前月。
西山泳長老請贊
作者：釋大觀
朝代：宋

馽空雲蒂，補太虛縫。
雖在窮相手頭，却要因人發用。
等閒撞著箇冤家，活脫臨時看拈弄。
豐干寒拾贊
作者：釋大觀
朝代：宋

來何處，去何之。
與二子，何所期。
虎視眈眈，陰飈凄凄。
越王感應大士贊
作者：釋大觀
朝代：宋

海山嶄絕，海濤舂撞。
海風披拂，海雲飄揚。
仰慧日之破暗兮誰其迷照，觀普門之不鑰兮去不至方。
感應道交，叵測叵量。
越國投誠，菩提影現。
我作是說，增金以黄。
過水布袋贊
作者：釋大觀
朝代：宋

深則厲，淺則揭。
七十二汀，無風浪起。
遠法師陸脩靜贊
作者：釋大觀
朝代：宋

一笑相逢，悠然意消。
植藩籬兮肝膽楚越，外形骸兮鵬鷃逍遥。
凉襟灑灑兮何須鶴馭之風，別袖翩翩兮不見虎溪之橋。
此東林六事之一兮，猶可想見其丰標。
古不可挽，今不可招。
火生蓮花，雪長芭蕉。
集福鑑長老請贊
作者：釋大觀
朝代：宋

雷轟電馳，寸毫尺釐。
全機大用，放下竹篦。
突出雲門顧鑑，咦。
雲谷粹長老贊
作者：釋大觀
朝代：宋

閒如雲，虛如谷。
歲晚一庵，湖山千簇。
師資相忘，古靈何必拊背。
動靜無間，茶陵空自跌足。
一味卷舌冥懷，付與松風度曲。
玉几如此抑揚，也是喚么作六。
頌古十七首·其六
作者：釋大觀
朝代：宋

吹無孔笛，和氈拍版。
父子和同，冰炭相反。
末上之機果若何，定州元出花瓷碗。
頑空法師贊
作者：釋大觀
朝代：宋

眼頭生角，囊裏盛錐。
駕古軌轍，闢坦路達。
龍藏忘筌兮揭義天之寥豁，麈尾倒握兮翻辯瀾之渺瀰。
堂堂之陳，正正之旗。
非其所是，是其所非。
發老嘯之韜略，茂老豁之孫枝。
迨其涅槃後，有借萬象舌兮其誰知之。
頤蒙法師贊
作者：釋大觀
朝代：宋

癯然容儀，軒然作爲。
古潜清苕，珠媚蟾輝。
筌忘大部兮半點不膠名相，冥通三觀兮一毫不著玄微。
石磵付衣，末流蓍龜。
山雷山泉兮從教名𢷕，虛空解講兮其誰知之。
偈二首·其一
作者：釋大通
朝代：宋

上不見天，下不見地。
畐塞虛空，無處回避。
爲君明破即不中，且向南山鼈鼻。
偈四首·其四
作者：釋天游
朝代：宋

晷運推移，日南長至。
布裩不洗，無來換替。
大小玉泉，無風浪起。
雲巖路見不平，直下一鎚粉碎。
偈
作者：釋如本
朝代：宋

久雨不晴，戊在丙丁。
通身泥水，露出眼睛。
且道是什麽眼睛，林間泥滑滑，時叫兩三聲。
頌古三十一首·其七
作者：釋如本
朝代：宋

百丈野狐，兩耳卓朔。
脫兮不昧，墮兮不落。
不昧不落，何是何錯。
若於當處不留情，萬里晴空步寥廓。
頌古三十一首·其二二
作者：釋如本
朝代：宋

小釋迦，大文殊。
聞名號，任稱呼。
藤條在握不能用，被他碧眼謾塗糊。
頌古三十一首·其六
作者：釋如本
朝代：宋

日面月面，靈光洞現。
大地山河，南州北縣。
雖是老婆心切，那知疑殺監院。
偈頌三十八首·其一
作者：釋如淨
朝代：宋

淨慈門下，牛欄馬廄。
一拶透關，豁開宇宙。
咦，切忌追風捕影。
偈頌三十八首·其一三
作者：釋如淨
朝代：宋

風颯颯，雨霖霖。
聖人不曾滅度，演出清淨妙音。
若將耳聽終難會，一句機先透古今。
偈頌三十八首·其三五
作者：釋如淨
朝代：宋

元正啟祚，鼻孔發露。
萬物咸新，笑面迎春。
淨慈門下轉風流，飯滿鉢盂茶滿甌。
偈頌三十八首·其三八
作者：釋如淨
朝代：宋

鐵酸豏，金剛劍，吞了斬了，以活爲驗。
作家恁麽共提持，超過佛祖增光焰。
偈頌三十八首·其三四
作者：釋如淨
朝代：宋

竿木隨身，逢場作戲。
釋迦老子毒花開，達磨大師王小二。
吹笛打皷，攙行奪市，萬像森羅笑點頭。
偈頌三十八首·其二三
作者：釋如淨
朝代：宋

天蒼蒼，地皇皇。
鍾馗元是鬼，赤口併消亡。
衲僧八面無門戶，今古寥寥白晝長。
偈頌三十八首·其二九
作者：釋如淨
朝代：宋

殺人刀，活人劍，轉磨轉精，累試累驗。
乃上古之風規，亦今時之樞要。
淨慈門下實相當，倚天照雪寒光耀。
偈頌三十八首·其二五
作者：釋如淨
朝代：宋

大海汪洋，須彌突兀。
現在說法不思議，稽首光明最奇特。
偈頌三十八首·其二八
作者：釋如淨
朝代：宋

坐斷老盧頂𩕳，拈起無柄木杓。
忽然舀出銅汁鐵丸，忽然舀出醍醐酥酪。
佛祖大機難測度，猶是家常茶飯。
偈頌三十八首·其五
作者：釋如淨
朝代：宋

今朝二月初一，拂子眼睛凸出。
明似鏡，黑如漆。
驀然𨁝跳，吞却乾坤一色。
衲僧門下，猶是撞牆撞壁。
偈頌三十八首·其六
作者：釋如淨
朝代：宋

霖霪大雨，豁遠大晴。
蝦蟆啼，蚯蚓鳴，古佛不曾過去，發揮金剛眼睛。
咄，葛藤葛藤。
偈頌三十八首·其四
作者：釋如淨
朝代：宋

一言相契，萬古不移。
柳眼發新條，梅花滿舊枝。
偈頌三十四首·其一七
作者：釋如淨
朝代：宋

今朝正月初一，一舉上上大吉。
吉無不利，春風和氣。
散入花梢百草頭，塵塵剎剎轉風流。
偈頌三十四首·其一二
作者：釋如淨
朝代：宋

春風輕，春日晴。
柳眼青，黄鶑鳴。
鬰鬰葱葱生瑞氣，世上老人天上星。
釋迦讚歎，彌勒證明，蟠桃仙果笑中呈。
林下衲僧將何酬獻，手中千古一枝藤。
偈頌三十四首·其一五
作者：釋如淨
朝代：宋

一葉落，空索索。
天下秋，乾剝剝。
霹靂一聲，滂沱大霔，笑看烏藤倒上樹。
偈頌三十四首·其一八
作者：釋如淨
朝代：宋

髑髏前，腦蓋後，一點洞明光影裏走。
咄，然燈古佛轉誵訛。
偈頌三十四首·其七
作者：釋如淨
朝代：宋

露柱懷胎，忽然爆裂。
突出無孔鐵槌，歷劫都盧敗缺。
偈頌三十四首·其三
作者：釋如淨
朝代：宋

抉出達磨眼睛，作泥彈子打人。
海枯徹過底，波浪拍天高。
偈頌三十四首·其三〇
作者：釋如淨
朝代：宋

大地平沈，側布黄金。
虛空透闊，高架栴檀。
依稀馬廐，彷彿牛欄。
鶻眼鷹睛不許看。
偈頌三十四首·其三二
作者：釋如淨
朝代：宋

船無底，米無粒，積岳堆山，洪波直入。
恁麽歸來得自由，清凉門下盡點頭。
偈頌三十四首·其三五
作者：釋如淨
朝代：宋

秋風凉，岩桂香。
未歸客，思故鄉。
吾無隠乎爾，捉賊須捉贓，舞蝶遊蜂過短牆。
偈頌三十四首·其九
作者：釋如淨
朝代：宋

拔斷毒蛇尾巴，穿住黑牛鼻孔。
虛空背上牽來，大地六番震動。
甚惡毒兮甚仇讎，屎尿腥臊汗血流。
擬將眼覷無蹤跡，箇是清凉第一頭。
偈頌三十四首·其二
作者：釋如淨
朝代：宋

開殿見佛，眼中毒刺。
咄，拔却刺。
禮拜燒香，顛倒鈍置。
偈頌三十四首·其二七
作者：釋如淨
朝代：宋

天地一指，萬物一馬。
二由一有，一亦放下。
然後向者裏拈起，謂之衲僧火柴頭。
大海波心輕𢫫動，須彌頂上汗通流。
今朝以此開爐，無賓主話勘破趙州。
擬歸暖處，箭過髑髏。
偈頌三十四首·其二三
作者：釋如淨
朝代：宋

雲散秋空，即心見月。
家家門前照明月，處處行人共明月。
騎鯨捉月，撐船載月。
忽然月落夜沈沈，笑殺胡僧齒門缺。
偈頌三十四首·其二九
作者：釋如淨
朝代：宋

一滴不息，兩滴三滴。
滴滴瀝瀝，連朝至夕。
變作滂沱勿奈何，山河大地衮風波。
總不出衲僧噴嚏一激，直得雲開日出。
朗朗晴空吞八極，若還依舊水漉漉，渾家飄墮羅剎國。
稽首釋迦，南無彌勒。
能救世間苦，觀音妙智力。
偈頌三十四首·其二二
作者：釋如淨
朝代：宋

白圭無玷，頑石點頭。
轉關一拶，佛祖仇讎。
咦，咬豬狗漢轉風流。
偈頌三十四首·其二四
作者：釋如淨
朝代：宋

當堂不露，主人翁元是舊時。
借影全彰，第一座屈煩今日。
雪夜金烏歷堂，炎天玉兔轉懷。
妙叶兒孫，全該祖父。
木人執板雲中拍，石女含笙水底吸。
偈頌九首·其九
作者：釋如淨
朝代：宋

跳出淨慈牛欄，撞入太白馬廄。
一團罪業黑漫漫，風吹日炙薰天臭。
偈頌二十五首·其一二
作者：釋如淨
朝代：宋

靈雲見處桃花開，天童見處桃花落。
桃花開，春風催。
桃花落，春風惡。
春風惡，桃花躍浪生頭角。
偈頌二十五首·其一四
作者：釋如淨
朝代：宋

鐵酸豏，金剛圈。
塞斷咽喉，拽脫鼻孔。
天童立地有分，衲僧乞命無門，堪與瞿曇作子孫。
偈頌二十五首·其三
作者：釋如淨
朝代：宋

橫一丈，豎一丈。
文殊維摩，隔壁抓癢。
盡大地人，不釣自上。
偈頌二十五首·其二
作者：釋如淨
朝代：宋

黄金妙相，馿腮馬觜。
咦，賊是小人，智過君子。
偈頌二十五首·其二五
作者：釋如淨
朝代：宋

進院得住便住，退院要行便行。
箇條烏拄杖，莫怪太生獰。
偈頌二十五首·其六
作者：釋如淨
朝代：宋

外不放入，內不放出。
痛下一槌，萬事了畢。
太白峰前令斬新，內外紀綱俱委悉。
偈頌十二首·其三
作者：釋如淨
朝代：宋

平沈大地，高出虛空。
機先坐斷，遊戲神通。
須彌燈王立下風。
偈頌十二首·其八
作者：釋如淨
朝代：宋

今朝九月初一，打板普請坐禪。
第一切忌瞎睡，直下猛烈爲先。
忽然爆破漆桶，豁如雲散秋天。
劈脊棒，迸胸拳，晝夜方纔不可眠。
虛空消殞更消殞，透過威音未朕前。
咦，栗棘金圈恣交衮，凱歌高賀徹風顛。
偈頌十二首·其六
作者：釋如淨
朝代：宋

晷運推移，日南長至。
眼睛裏放光，鼻孔裏出氣。
飽飯快活屙一堆，超過瞿曇親授記。
偈頌十八首·其三
作者：釋如淨
朝代：宋

坐斷維摩方丈，發露閻羅地獄。
千古萬古黑漫漫，劍樹刀山轉轆轆。
偈頌十八首·其二
作者：釋如淨
朝代：宋

大開此殿，親面一見。
眼裏抽釘，腦後拔箭，本來無象通機變。
偈頌十八首·其四
作者：釋如淨
朝代：宋

當天一句，萬機顯露。
衲僧頂戴奉行，鼻孔機先證據。
偈頌十首·其一
作者：釋如淨
朝代：宋

回避無門，此門大開。
家私都脫盡，平白起風雷。
偈頌十首·其九
作者：釋如淨
朝代：宋

今朝日南長至，黑豆生芽。
大衆恭惟懽慶，鐵樹開花。
如何結果，龍馳虎驟，撒土拋沙。
偈頌十首·其二
作者：釋如淨
朝代：宋

黄金妙相，著衣喫飯。
因我禮你，早眠晏起。
咦，談玄說妙太無端，切忌拈花自熱瞞。
偈頌十首·其六
作者：釋如淨
朝代：宋

一言相契即住，笑面花開玉樹。
諸方恁麽點頭，瑞岩剗地惡辣。
咦，拳頭無私絕後看，瞿曇頂上活鱍鱍。
出山相贊·其一
作者：釋如淨
朝代：宋

凍不死，餓不死，深山走出這面觜。
咦，人間天上風波起。
四睡圖贊
作者：釋如淨
朝代：宋

拾得寒山，老虎豐干。
睡到馿年，也太無端。
咦，驀地起來開活眼，許多妖怪自相瞞。
泉大道贊
作者：釋如淨
朝代：宋

棒頭挑起葫蘆，手裏伸出鉢盂。
噇酒噇肉破落戶，天上人間大丈夫。
維摩贊
作者：釋如淨
朝代：宋

大病現前，乾坤一默。
老而不死，是謂之賊。
賊賊，春風啼鳥花狼藉。
聽松風布袋贊·其一
作者：釋如淨
朝代：宋

松風鳴，側耳聽，捫腹而笑，賊精賊精。
咦，千古萬古得人憎。
自贊·其一
作者：釋如淨
朝代：宋

烏龜殻空索索，打一鑽響剝剝。
也是張拳嚇野狐，描邈出來增醜惡。
雖然三十年後，只管有人卜度。
辭世頌
作者：釋如淨
朝代：宋

六十六年，罪犯彌天。
打毬𨁝跳，活陷黄泉。
咦，從來生死不相干。
達磨贊·其一
作者：釋如淨
朝代：宋

豁然無聖，自作自敗。
面壁釘樁，猶敢捏怪。
尀耐神光屙一堆，引他臭穢遭他壞。
咦，葛藤荒草徧乾坤，年年賸欠春風債。
達磨贊·其三
作者：釋如淨
朝代：宋

脚下莖蘆，到岸也未。
直指人心，馿屁狗屁。
咦，千古叢林遭鈍置。
偈頌三十六首·其一一
作者：釋如珙
朝代：宋

今日生，來日死。
千年田，八百主。
郎當屋舍沒人修，火官頭上風車子。
偈頌三十六首·其一三
作者：釋如珙
朝代：宋

三衣覆體，四事供需。
若也知慚知愧，是真釋子。
莫道曩劫修來，非從今日。
偈頌三十六首·其一九
作者：釋如珙
朝代：宋

小屎坑，大屎坑，浸不殺底出來。
我有一句向你道，如何是佛，乾屎橛。
偈頌三十六首·其三〇
作者：釋如珙
朝代：宋

薪火相交，識性不停。
上至諸佛，下至衆生。
扶過斷橋水，伴歸明月村。
偈頌三十六首·其三三
作者：釋如珙
朝代：宋

從上來，死衲子心，能有幾人。
活衲子眼，能有幾人。
昨夜玲瓏巖，吞却太白峯。
偈頌三十六首·其三四
作者：釋如珙
朝代：宋

群陰欲去未去之際，一陽欲來未來之時。
樓上鐘鳴，堂前鼓響。
凡聖交參，一期事畢。
偈頌三十六首·其二七
作者：釋如珙
朝代：宋

大無外，小無內。
一即三，三即一。
路逢道伴交肩過，一生參學事畢。
偈頌三十六首·其二三
作者：釋如珙
朝代：宋

鼓聲咬破七條，只著偏衫去也。
老鼠滿地走，拖取貓兒來。
偈頌三十六首·其二六
作者：釋如珙
朝代：宋

年窮歲盡時，家家燒紙錢。
滴滴落地，千神俱醉。
不可作佛法商量，不可作世諦流布。
若作世諦流布，瞎却眼睛。
若作佛法商量，爛却舌頭。
即心即佛，非心非佛。
不是心，不是佛，不是物。
東海鯉魚打𨁝跳，新羅國裏無寸土。
偈頌三十六首·其五
作者：釋如珙
朝代：宋

三界心盡，即是涅槃。
山花紅似錦，澗水湛如藍。
偈頌三十六首·其四
作者：釋如珙
朝代：宋

一毛吞海，海性無虧。
纖芥投鋒，鋒利不動。
龍潭吹滅紙燈，德山倒地禮拜。
今年桃李貴，一顆直千金。
六祖大師贊
作者：釋如珙
朝代：宋

曹溪本無波浪，是他來者激起。
日月星辰萬象，總被陸沈，出頭不得。
德山和尚贊
作者：釋如珙
朝代：宋

吹滅紙燈，眼前黑暗。
拈得白棒，胡揮亂揮。
黄河放出，太華裂開，大千沙界絕塵埃。
慈明和尚贊
作者：釋如珙
朝代：宋

得人怕，得人憎。
嚇得神鼎，頭縮面青。
燒火未著，晚參鼓鳴。
拄杖歌
作者：釋如珙
朝代：宋

老龍蛻骨空山，樵人惠我作杖。
靠在繩床角頭，團團圍繞萬象。
打狗打雨敲風，總是顛倒妄想。
有人拗作兩橛，伏惟尚饗。
禪人畫師像請贊·其一
作者：釋如珙
朝代：宋

不破古人玄關，而玄關自破。
不碎今時窠臼，而窠臼自碎。
鷲峰之衣爛却，西丘之話無傳。
禪人畫師像請贊·其七
作者：釋如珙
朝代：宋

不是心，不是佛，不是物。
新羅國裏打鼓，大唐殿上作舞。
天上天下人癡癡，七佛傳來到六祖。
禪人畫師像請贊·其八
作者：釋如珙
朝代：宋

道遠乎哉，觸事而真。
羅公照鏡，李婆映水。
鼻孔各別，娘生一般。
會與不會，福州使鐵錢。
臨濟大師贊
作者：釋如珙
朝代：宋

得馬祖百丈黄檗之旨，發自己胸中本有底光明。
見僧入門便喝，謂之臨濟一宗。
三世諸佛搆不著，狸奴白牯搆不著。
雲門大師贊
作者：釋如珙
朝代：宋

睦州拶折脚，如何嗣雪峯。
一句內，三句外，星飛電捲。
搆得著，搆不著，總是死漢。
偈頌二十二首·其一一
作者：釋妙倫
朝代：宋

千尋浪裏出頭，萬仞崖前展手。
七百甲子老翁，剛然弄一場醜。
摘楊花，摘楊花，翻身跳上樹，驚散暮林鴉。
偈頌二十二首·其一三
作者：釋妙倫
朝代：宋

白蘋洲畔，紅蓼岸頭。
漁人得意，撥動孤舟。
飛起一行兩行塞雁，漾開七箇八箇沙鷗。
絲綸在手，隨放隨收，時有金鱗上直鈎。
偈頌二十二首·其一五
作者：釋妙倫
朝代：宋

將不去，拈不來。
兩箇漢，一場獃。
至今平地上，狼藉覆蒼苔。
偈頌二十二首·其一八
作者：釋妙倫
朝代：宋

煙迷岸樹，水沒汀莎。
渡頭撥動釣舟，野鴨翩然飛過。
偈頌二十二首·其一四
作者：釋妙倫
朝代：宋

九月九，一句話。
有準繩，無柄欛。
惟有陶靖節知縫罅，悠然見南山，笑傲東籬下。
偈頌二十二首·其七
作者：釋妙倫
朝代：宋

一遇中秋節，競賞中秋月。
指底指，玩底玩，說底說，到了何曾離圓缺。
惟愛老長沙，一踏踏倒小釋迦。
光燦爛，絕周遮，不知端的落誰家。
偈頌二十二首·其三
作者：釋妙倫
朝代：宋

南山有衆盈籌，總是佛祖冤讎。
一夏資糧尚少，豈容坐視無謀。
長安城裏，芳草渡頭。
頼有作者，爲我希求，要使箇箇飽飫而優遊。
忽然遇維摩居士東指西指，又且如何對酬。
一言纔勘破，笑倒老金牛。
偈頌二十二首·其二一
作者：釋妙倫
朝代：宋

雪山層層，雪澗冷冷。
瞿曇過去久矣，今宵誰覩明星。
奇哉，低聲，恐成妄語誑衆生。
偈頌二十二首·其二二
作者：釋妙倫
朝代：宋

貓弄鼠，猿禁猴，雲門固是有殺活機謀。
檢點來，依舊出不得者僧話頭。
偈頌二十二首·其五
作者：釋妙倫
朝代：宋

十五日前，結而不解。
十五日後，解而不結。
正當今日，結也休，解也休。
草鞋對頰聳八耳，拄杖橫身撐兩頭。
五湖四海衲子爲冤讎。
偈頌八十五首·其一
作者：釋妙倫
朝代：宋

二千年前，我不如你。
二千年後，你不如我。
看看，冷處與你著把火。
偈頌八十五首·其一〇
作者：釋妙倫
朝代：宋

前半夏已去，新事不添。
後半夏未來，舊事不減。
而今新也舊也，拈向一邊。
偈頌八十五首·其一七
作者：釋妙倫
朝代：宋

躘踵幾隻牯牛，總在瑞峰過夏。
有心卧月眠雲，無意牽犁拽耙。
溪東溪西，嶺上嶺下。
飲水自飲水，喫草自喫草，第一不得犯人苗稼。
偈頌八十五首·其一九
作者：釋妙倫
朝代：宋

昔年出此門去，步步踏著。
今日入此門來，頭頭撞著。
畢竟以何爲驗，洎合道著。
偈頌八十五首·其一八
作者：釋妙倫
朝代：宋

來住瑞峰，去住瑞巖。
未操雪曲，且打鄉談，天上人間一十三。
偈頌八十五首·其七
作者：釋妙倫
朝代：宋

四月八，生悉達，天上人間閙聒聒。
老韶陽，要打殺，爭似祇園舀水驀頭潑。
阿呵呵，雖是死蛇，會弄也活。
偈頌八十五首·其七九
作者：釋妙倫
朝代：宋

一豎一展，一放一收。
仰山弄險，過似巖頭。
頼是隨風囘櫓棹，幾乎翻却釣魚舟。
偈頌八十五首·其七二
作者：釋妙倫
朝代：宋

德山低頭，夾山點頭。
俱胝豎起手指頭，玄沙𡎺破脚指頭，都來不出山僧拄杖頭。
一葉落，天下秋。
偈頌八十五首·其七四
作者：釋妙倫
朝代：宋

峰頭異角靈毛，澗底錦鱗赬尾。
各各性命一條，都在山僧手裏。
今日放開線路，也不妨自馳自驟，自飛自鳴，自泳自遊，自潛自躍，又阿誰管你，諸方密布漫天網子。
偈頌八十五首·其三
作者：釋妙倫
朝代：宋

穿人鼻孔，換人眼睛。
都來只是這一句子，如何見得，題目分明。
偈頌八十五首·其三〇
作者：釋妙倫
朝代：宋

水瀉巖前，蛩吟砌下。
問著衲僧，有口如啞。
百二十日，弄真像假。
今朝突出拂子頭，浄倮倮，赤灑灑，沒可把。
偈頌八十五首·其三九
作者：釋妙倫
朝代：宋

主人翁，轆轆轉。
有手脚，無背面。
或向深山裏敲冰釣魚，或向閙市中炙火摇扇。
堪笑禪和子，長在蒲團上東討西尋，直是不得一回親見。
當此自恣，將何證驗。
瑞巖今夜事不獲已，未免擘破面門開箇方便。
秋風一陣晚來寒，吹斷白雲三四片。
偈頌八十五首·其三五
作者：釋妙倫
朝代：宋

游魚澗底沉浮，幽鳥林間上下。
那堪東園刈麥，西疇插秧。
小姑摘葉飼蠶，公子揚鞭走馬。
偈頌八十五首·其三六
作者：釋妙倫
朝代：宋

嶄嶄巖石，蔚蔚松蘿。
左枝右蔓，橫牽豎惹，滿地交羅。
幾人遭絆倒，反怪葛藤多。
阿呵呵，跳不出時爭柰何。
偈頌八十五首·其九
作者：釋妙倫
朝代：宋

天自高，地自厚。
一一不是單，三三亦非九。
唯愛部瀆山前丘大翁，見人長揖高叉手。
偈頌八十五首·其二
作者：釋妙倫
朝代：宋

橫一丈，豎十尺。
明眼衲僧，近傍不得。
若有人向這裏轉得身吐得氣，祇園水也未到你喫。
偈頌八十五首·其二一
作者：釋妙倫
朝代：宋

擒虎兕，辨龍蛇。
一句子，絕周遮。
太白不曾登便殿，筆頭昨夜自生花。
偈頌八十五首·其二七
作者：釋妙倫
朝代：宋

三張白紙，千里同風，此是古人喫不盡底涎唾。
爭如瑞巖，將箇季春極暄，換箇孟夏漸熱。
偈頌八十五首·其二九
作者：釋妙倫
朝代：宋

丁出丁，楔出楔。
老趙州，端的別。
別別，金剛腦後三斤鐵。
偈頌八十五首·其二二
作者：釋妙倫
朝代：宋

峭峻一方，玲瓏八面。
須彌燈王，有眼者見。
若不見，隨我脚跟轉。
偈頌八十五首·其二六
作者：釋妙倫
朝代：宋

聖制中，有一訣。
上三星，下半月。
付諸人，須辨別。
九十日，參教徹。
參不徹，飲底是洋銅，吞底是熱鐵。
偈頌八十五首·其二四
作者：釋妙倫
朝代：宋

三條椽下，七尺單前。
有一則語，天下衲僧做盡伎倆。
欲會會不得，擬舉舉不全。
瑞巖老婆心切，略與諸人通一線。
不容意解，只要心傳，采石渡船。
偈頌八十五首·其五
作者：釋妙倫
朝代：宋

花間蝶舞，柳上鶑啼。
瞿曇未曉，達磨猶迷。
分付叢林能事漢，臨機一一好提撕。
偈頌八十五首·其五〇
作者：釋妙倫
朝代：宋

寬用工，急著限。
是也剗，非也剗。
頂𩕳忽然突出眼，圈圈圞圞，一似古殿裏壁角落頭破燈盞。
偈頌八十五首·其五一
作者：釋妙倫
朝代：宋

者老和尚，元無所向。
一味麻皮頭，做出萬般樣。
我也無端被伊葛藤一上，慚愧樁子倒了也。
銜怨銜恩，含悲合笑，燒一炷香供養。
偈頌八十五首·其五七
作者：釋妙倫
朝代：宋

秋山色老，秋樹葉零。
秋雲影亂，秋水波澄。
伸手縮手，取之不得，開眼合眼，視之無形。
五湖衲子，披披搭搭，哆哆和和。
那裏秤量，者邊匹配。
瑞巖老漢却不敢與之較重較輕，斤兩分明。
偈頌八十五首·其五三
作者：釋妙倫
朝代：宋

我有一機，覿面提持。
如擊金石，如奏塤箎，不是知音誰共知。
偈頌八十五首·其五九
作者：釋妙倫
朝代：宋

學道參禪，別無方便。
閙中底靜裏明，靜裏底閙中薦。
坐斷兩頭，打成一片。
喜歡豎瞋拳，煩惱呈笑面。
阿呵呵，瑞巖與麽道，大似落湯螃蟹，七手八脚一時露現。
偈頌八十五首·其五五
作者：釋妙倫
朝代：宋

雨𩆑寒食，日醖清明。
三三兩兩，呼喚踏青。
禪家流無處著幽情，倒卓烏藤倚石屏，閑聽巖前杜宇一聲聲。
偈頌八十五首·其八
作者：釋妙倫
朝代：宋

禪禪，斷貫索左穿右穿。
道道，生苕菷橫掃豎掃。
偈頌八十五首·其八二
作者：釋妙倫
朝代：宋

煙橫大野，鴈篆長空。
玉露滴開八枝九枝黄菊，金風剪下三片兩片丹楓。
吾家生涯，雖然冷淡，取之無禁，用之無窮。
偈頌八十五首·其八四
作者：釋妙倫
朝代：宋

輥雪峰毬，打禾山鼓，露柱燈籠齊作舞。
引得老豐干，倒跨南山虎。
聖人作，萬物覩。
偈頌八十五首·其六〇
作者：釋妙倫
朝代：宋

心心，拙婦穿穴針。
智智，巫師駡土地。
道道，矮子肩栲栳。
佛佛，烏鴉啗腐骨。
偈頌八十五首·其六一
作者：釋妙倫
朝代：宋

坐底立，立底坐。
我即你，你即我。
畢竟燒香禮拜誰，幾成話墮。
偈頌八十五首·其六九
作者：釋妙倫
朝代：宋

紅日昇兮，慧目明而不晦。
白雲吐兮，慈容露而不遮。
林木交加兮胸題卍字，峰巒重疊兮足躡千花。
好箇天然古釋迦。
若謂今朝始誕梵王家，苦哉佛陀耶，苦哉佛陀耶。
偈頌八十五首·其六二
作者：釋妙倫
朝代：宋

宏施韜略，密展謀猷。
胸中浩氣，遠邁伊周，玉爐香噴幾千秋。
偈頌八十五首·其六八
作者：釋妙倫
朝代：宋

你是川僧，我是浙僧。
相逢相見，元似不曾。
因何今日成冤憎，不見道臭肉來蠅。
偈頌八十五首·其四一
作者：釋妙倫
朝代：宋

轉身動脚，開口露牙。
明明是我，的的非它。
衲僧不肯向省要處受用，甘自區區於道途之上。
真可惜，誠可嗟。
瑞巖老婆心切，未免爲汝指箇歇處。
便請急急囘首，早早歸家。
偈頌八十五首·其四七
作者：釋妙倫
朝代：宋

禪不用參，道不用學。
放下更放下，安樂又安樂。
偈頌八十五首·其四二
作者：釋妙倫
朝代：宋

南泉賣身，只貪小利。
道吾舞笏，一味鬼戲。
百丈捲蓆，翻成鈍置。
趙州喫茶，太煞客氣。
老大隋更是沒巴鼻，僧問佛法的的意，却道山前麥熟也未。
偈頌八十五首·其四四
作者：釋妙倫
朝代：宋

鴈山雲，台嶠月。
或卷或舒，或圓或缺。
兩兩三三，朝遊暮往。
袈裟角，拄杖頭，挑底挑，裹底裹，不妨自怡自悅。
若到瑞巖定是打教棒折，而今什麽時節。
又泛水像贊
作者：釋妙倫
朝代：宋

覺而動，照而寂。
雲浄月明，波停水碧。
圓通觸處露全身，依舊脚跟浮逼逼。
友方請贊
作者：釋妙倫
朝代：宋

怒具慈悲，喜懷慘酷。
指方爲圓，拗曲作直。
不特鑿石栽花，兼要堆雲種竹。
五五合成三十六，好彩是汝不學他，學他和汝入地獄。
埴知客請贊
作者：釋妙倫
朝代：宋

寒巖其骨，槁木其形。
解語非舌，能言非聲。
埏埴立於未立，氣質成於未成。
自者般伎倆，也有人描模上丹青。
壽首座請贊
作者：釋妙倫
朝代：宋

漆桶一枚，無大得大。
鼓合叢林，翻成口過。
有語不勘玄機，有棒不打鐵磨。
南屏今日開眼放一箇，咄咄咄。
寶藏主請贊
作者：釋妙倫
朝代：宋

乾之下，坤之上。
有一寶，無異相。
剛地描摸出來，便見許多模樣。
引一切人到面前，學算鬼丁帳。
崇德圓老請贊
作者：釋妙倫
朝代：宋

無圓位中，一毫難狀。
於第二門，有箇模樣。
長安城裏卓紅旗，鴈蕩峰頭翻白浪。
更要不覩是籍沒一切人家財，猶要算白帳。
慈恩涇老請贊
作者：釋妙倫
朝代：宋

兩耳全聵，雙目半昏。
涇清渭濁，誰與辨論。
只麽廝淈𣸩，狼藉破沙盆。
有箇不唧𠺕底，剛要面前塗糊背後揩抹。
黑漫漫地恰似雲屯挂向壽峰頂上，往往喚作南山古樹根。
支提宏老請贊
作者：釋妙倫
朝代：宋

搭一隻手，揮三尺鐵。
天下衲僧，望風膽裂。
豈料豐干院裏撞著箇匾頭魔孽，盡把家私俱漏洩。
却向玉融側童峰前，對人點胸，背地吐舌。
日本見上人請贊
作者：釋妙倫
朝代：宋

一見便見，一得永得。
有影無形，易辯難識。
大唐不許藏蹤，日本那容隠迹。
扶桑夜半日頭紅，不妨背手拈起一觀，決定頭斜面曲，鼻橫眼直。
日本雲上人請贊
作者：釋妙倫
朝代：宋

山頭雲，天上月。
雲月有殊，光影無別。
此是吾端的，不許見，不許聞。
大唐國有人，必能辨，必能別。
不妨捲去挂向大溪頭，教他幾箇橫論豎論東說西說。
月藏主請贊
作者：釋妙倫
朝代：宋

頭顱突兀，面孔鱗皴。
剛把一莖燈草，對人秤作半斤。
阿呵呵，從教道月明照見夜行人。
治平璧老請贊
作者：釋妙倫
朝代：宋

似馬無騣，似牛無角。
描摸出來，非常大錯。
錯錯，萬古一崖倚寥廓。
浄惠教老請贊
作者：釋妙倫
朝代：宋

霜茁其巔，雲橫其肩。
眼無一角，鼻少半邊。
太湖水底走馬，洞庭山上撐船。
天下衲僧名不得狀不得，取不得捨不得，一齊喚作教外別傳。
瑞巖衆行者請贊
作者：釋妙倫
朝代：宋

米裏有蟲，麥裏有麵。
非是老盧，何曾覷見。
見不見，八角磨盤空裏轉。
真如靖老請贊
作者：釋妙倫
朝代：宋

夜叉心，菩薩面。
動則雲翻大野鬼悉懼聞，靜則練繞長溪人皆喜見。
有一道迷魂呪，三千里外學念者也靈驗。
精嚴昂老請贊
作者：釋妙倫
朝代：宋

軒昂氣宇，矍鑠精神。
木雞驅成鸞鳳，芻狗逼作麒麟，世上知心能幾人。
維摩贊
作者：釋妙倫
朝代：宋

倚胡床，執白拂。
三十三人，盡底籍沒。
却將一默對文殊，兔子何曾離得窟。
與若虛新戒付衣
作者：釋妙倫
朝代：宋

靈山密付，少室親傳。
或長或短，或方或圓。
直下若能提得起，優曇一朵瑞祇園。
若楫請贊
作者：釋妙倫
朝代：宋

貌兮蘚石，形兮雲松。
口捷如啞，耳聰若聾。
布重網無明山上，蕩一楫煩惱海中。
吽，五日後也有箇弄脫空，水底放出泥大蟲。
觀音觀老請贊
作者：釋妙倫
朝代：宋

眼無筋，頭無腦。
是箇非箇併除，佛兮魔兮俱掃。
須彌山折筯挑來，眉毛上懸挂恰好。
是誰識他，觀音長老。
連雲樞老請贊
作者：釋妙倫
朝代：宋

密運玄樞，恢張要旨。
名邈得來，成甚面嘴。
若是金毛獅子子，誵訛豈止三千里。
達磨贊
作者：釋妙倫
朝代：宋

西竺乾，東震旦。
遍流毒，是者漢。
不知賺了多少衲僧，至今八錯七差三馬九亂。
雪山梵老請贊
作者：釋妙倫
朝代：宋

握三尺鐵，震一聲雷。
剛把密旨，翻作禍胎。
流落西村李翁田地上，叢林又是一番災。
靈照女贊
作者：釋妙倫
朝代：宋

生不居家，長不出嫁。
一柄笊籬，天上天下。
雖然不直分文，只是無人著價。
產難
作者：釋妙總
朝代：宋

不遲一步，不疾一刻。
明眼衲僧，如何會得。
粉骨碎身未足酬，一句了然超百億。
偈三首·其二
作者：釋子涓
朝代：宋

見見之時，見非是見。
見猶離見，見不能及。
鯨吞海水盡，露出珊瑚枝。
丹霞第二代無學禪師
作者：釋子淳
朝代：宋

皎月流輝，景澄寒水。
萬有齊彰，太虛廓爾。
禪版曾酬上上機，當鋒未薦西來旨。
丹霞第四代勳禪師
作者：釋子淳
朝代：宋

寒風凜凜，古貌堂堂。
俱盧日午，瞻部夜央。
聲前一句兮從爾商量。
丹霞開山天然禪師
作者：釋子淳
朝代：宋

丹山月冷，祖室穴清。
瞻之仰之，千載揚名。
古佛不存檀佛像，寒巖曾許鐵牛耕。
偈二十二首·其一二
作者：釋子淳
朝代：宋

大洪拂子，非有名，非無名，七費前前本混成。
非有相，非無相，淵而無下高無上。
若論陰陽未兆時，卷舒俱在光明藏。
偈五首·其四
作者：釋子淳
朝代：宋

寶月流輝，澄潭布影。
水無蘸月之意，月無分照之心。
水月兩忘，方可稱斷。
凈因和尚
作者：釋子淳
朝代：宋

即真非真，是假非假。
語路未陳，言滿天下。
驪龍海臥彩雲深，黑漆崑崙騎玉馬。
禪人寫師真求贊·其一
作者：釋子淳
朝代：宋

咄這枯槁形容，平生太煞揭斗。
電光石火之機，兩舌一還無口。
真截根源不肯談，愛引禪徒荒艸走。
禪人寫師真求贊·其三
作者：釋子淳
朝代：宋

寫出寄形，眉目分明。
直饒全似，祇得八成。
聞名兮不如見面，見面兮不如聞名。
霜天月滿兮難尋老兔，海門潮落兮不覓長鯨。
禪人寫師真求贊·其二
作者：釋子淳
朝代：宋

真非真，僞非僞，圓眼橫眉，醜脣平鼻，圖畫自難。
同思量，何處是月籠松頂兮鶴夢初醒，雪覆蘆花兮鷺寒不睡。
佛鑑和尚贊
作者：釋子益
朝代：宋

雨過五峰，雲橫玉几。
日面月面，只這便是。
道是佛鑑，舌拄梵天。
道非佛鑑，眉毛拖地。
更言兩對君王，三奉詔旨。
看來元是陰平界上雍師波，誰不識你。
偈頌七十六首·其一
作者：釋子益
朝代：宋

我此一門，初無關鍵。
半合半開，東扇西扇。
千聞不如一見。
偈頌七十六首·其一一
作者：釋子益
朝代：宋

與麽寒，何處避。
冰稜上，深雪裏。
有來由，沒巴鼻。
丹霞燒木佛，院主眉鬚墮。
偈頌七十六首·其一二
作者：釋子益
朝代：宋

信手拈來，萬選萬中。
輕若鴻毛輕，重似丘山重。
雖是死蛇，也要活弄。
偈頌七十六首·其一五
作者：釋子益
朝代：宋

二千年前，通身是垢。
二千年後，滿面埃塵。
直饒九曲黄河水，洗到馿年也不清。
偈頌七十六首·其一八
作者：釋子益
朝代：宋

名不得，狀不得。
脫胎換骨方，起死回生訣。
信得及底，不消一服，諸病頓除，脫體安樂。
何必善財重採藥。
偈頌七十六首·其一四
作者：釋子益
朝代：宋

昨日雨，今日晴。
桃花開口笑，無處覓靈雲。
偈頌七十六首·其七
作者：釋子益
朝代：宋

一槌便就，顢顢頇頇。
不假一槌，無端無端。
忙裏工夫閑處覓，閙中消息靜中觀。
偈頌七十六首·其七三
作者：釋子益
朝代：宋

識得一，萬事畢。
佛法颺在它方，世法拈靠一壁。
有問奇特因緣，立秋已過五日。
偈頌七十六首·其七二
作者：釋子益
朝代：宋

二月十五，瞿曇滅度。
文殊頓足普賢悲，外道拊掌波旬舞。
甜瓜徹蒂甜，苦瓠連根苦。
偈頌七十六首·其七五
作者：釋子益
朝代：宋

有一則語，久欲拈出。
未動舌頭，遍界狼藉。
且作麽生收拾。
偈頌七十六首·其七四
作者：釋子益
朝代：宋

此段光明，輝天鑒地。
靈山錯話，曹溪錯指。
霧暗雲屯兮歷歷常明，地陷天崩兮也只如是。
賺殺你。
偈頌七十六首·其三〇
作者：釋子益
朝代：宋

一見便見，天回地轉。
宗通說通，風虎雲龍。
只如百丈被馬祖一喝，因甚三日耳聾。
閩蜀同風。
偈頌七十六首·其三三
作者：釋子益
朝代：宋

得路塞路，過橋斷橋。
不拘兩岸，不滯中流。
直饒你會得步行騎水牛，我更問你，空手因甚把鋤頭。
偈頌七十六首·其三六
作者：釋子益
朝代：宋

般若鋒，金剛焰。
覿面當機，突出難辨。
春風一陣來，落花飛片片。
偈頌七十六首·其三四
作者：釋子益
朝代：宋

冬前冬後，沙飛石走。
時節到來，不容袖手。
興化雖無驅風走電之謀，也要應個時候，一九二九。
偈頌七十六首·其九
作者：釋子益
朝代：宋

向上一路，千聖不傳。
未曾擬議，早隔大千。
雪峰輥毬，禾山打皷，仰山插鍬，地藏種田。
短綆那汲深泉。
偈頌七十六首·其二
作者：釋子益
朝代：宋

不行喝，不行棒。
負命衲僧，不釣自上。
偈頌七十六首·其二七
作者：釋子益
朝代：宋

正法輪，輕撥轉。
日出中天，雲開嶽面，如優曇花時一現。
偈頌七十六首·其二三
作者：釋子益
朝代：宋

格外提持，斗轉星移。
智藏不會，海兄不知。
尀耐睦州擔板漢，教壞臨濟小廝兒。
此意明明說向誰。
偈頌七十六首·其二五
作者：釋子益
朝代：宋

天寒地冷，晝短夜長。
死灰撥盡，沒可商量。
昨夜三更月到窗。
偈頌七十六首·其二六
作者：釋子益
朝代：宋

作無所作，爲無所爲。
灰頭土面，带水拖泥。
恁麽要見興化，快須照顧兩莖眉。
偈頌七十六首·其二四
作者：釋子益
朝代：宋

見見之時，羯諦羯諦。
見非是見，波羅羯諦。
見猶離見，波羅僧羯諦。
見莫能及，菩提薩婆訶。
偈頌七十六首·其五一
作者：釋子益
朝代：宋

六陰既窮，群魔自殄。
一陽來復，吾道大亨。
拄杖豎，十方世界一時豎。
拄杖橫，十方世界一時橫。
兵隨印轉，將逐符行。
偈頌七十六首·其五七
作者：釋子益
朝代：宋

現成公案，了無遷變。
入得門來，一見便見。
左顧則獅子嚬呻，右盼則象王迴轉。
靈山一會儼然存，捏聚春風成一片。
偈頌七十六首·其五三
作者：釋子益
朝代：宋

六出花飛，無地卓錐。
填溝塞壑，絕毫絕厘。
嗄，忽驚捲盡青山去，又喜重携春色歸。
偈頌七十六首·其五二
作者：釋子益
朝代：宋

未入山時，氣衝牛斗。
出得山來，衣穿露肘。
更言午夜見明星，不知面皮厚多少。
偈頌七十六首·其五八
作者：釋子益
朝代：宋

九十長期，三分過二。
覺海浪平，鐵船無底。
寒山子水牯牛作麽生，切不得道大家在這裏。
偈頌七十六首·其五四
作者：釋子益
朝代：宋

至玄至妙，至奧至微。
不可以識識，不可以智知。
與麽會得，咈㖃啒㖀。
不與麽會，鳳林吒之。
偈頌七十六首·其八
作者：釋子益
朝代：宋

天上月圓，人間月半。
明眼衲僧，見似不見。
盞子撲落地，楪子成七片。
偈頌七十六首·其六
作者：釋子益
朝代：宋

最初句，向上機。
瞿曇不會，達磨不知。
知不知，雨餘千嶂碧，春水一溪肥。
偈頌七十六首·其六〇
作者：釋子益
朝代：宋

菊花黄，茱萸香。
時節既至，其理自彰。
偈頌七十六首·其六七
作者：釋子益
朝代：宋

定本無門，從何而入。
坐斷兩頭，中亦不立。
沒可把，絕承當，風來一陣芰荷香。
偈頌七十六首·其六五
作者：釋子益
朝代：宋

有拄杖與拄杖，擊木無聲。
無拄杖奪拄杖，敲空作響。
還見芭蕉和尚麽，莫妄想。
偈頌七十六首·其六四
作者：釋子益
朝代：宋

春已過半，百花競芳。
有些佛法，如何商量。
千言萬語無人會，又逐流鶑過短牆。
偈頌七十六首·其四〇
作者：釋子益
朝代：宋

是句亦剗，非句亦剗。
德山焚疏鈔，臨濟燒禪板。
堪悲堪笑，一對無孔鐵鎚，馿年夢見正法眼。
偈頌七十六首·其四一
作者：釋子益
朝代：宋

古佛心，即于今。
春風浩浩，春雨霖霖，高山流水少知音。
偈頌七十六首·其四九
作者：釋子益
朝代：宋

常光現前，壁立萬仞。
者裏一劃劃斷，別有一條捷徑。
明眼人，因甚落井。
偈頌七十六首·其四五
作者：釋子益
朝代：宋

覺性海中，圓無不融。
聞時富貴，見後貧窮。
窮則變，變則通，草鞋獰似虎，拄杖活如龍。
偈頌七十六首·其四八
作者：釋子益
朝代：宋

東司頭，糞坑上。
臭氣薰天，如何近傍。
一屙便了底，痛與一錐。
的的卓卓底，三十拄杖。
有功者賞。
偈頌七十六首·其四四
作者：釋子益
朝代：宋

進以禮，退以禮。
錄得語一篇，不在紙衣裏。
所以智藏被馬師塗糊，克賓遭興化鈍置。
千古之下，掛人唇齒。
恩大難酬，痛入骨髓。
檢點將來，玄沙道底。
出山相贊
作者：釋子益
朝代：宋

捏雙拳，衣露肘。
謂悟明星，有甚分曉。
本爲修行利濟人，誰知變作不唧𠺕。
布袋贊
作者：釋子益
朝代：宋

布袋橫拖，肚皮捺下。
行貨有些，沒人酬價。
拊背覓錢真奉化。
自贊慶成長老請
作者：釋子益
朝代：宋

怡山頂不露，上有通天竅。
事事總不知，虛明肯自照。
個樣䖃苴川僧，如何描邈得就。
慶成訐露人前，早是外揚家醜。
不用別舉話頭，我手何似佛手。
觀音贊
作者：釋子益
朝代：宋

楊柳枝頭，琉璃瓶裏。
一滴渾無，千波競起。
步步金蓮襯足生，何曾踏著自家底。
達磨携履贊
作者：釋子益
朝代：宋

赤雙脚，携隻履。
自東自西，誰不識你。
最難掩是當門齒。
頌古十一首·其一
作者：釋子益
朝代：宋

心手相忘，二俱得妙，箭箭中的。
未脫窠臼脫窠臼，好手手中呈好手。
頌古十一首·其一〇
作者：釋子益
朝代：宋

地藏栽田博飯，大似饑過心荒。
聽它三三兩兩，佛法浩浩商量。
杓柄那知有短長。
偈
作者：釋子英
朝代：宋

節目分明，生來條直。
冰雪敲開片片分，白雲點破承伊力。
偈二首·其一
作者：釋守仁
朝代：宋

百千三昧，無量妙門。
今日日庵不惜窮性命，只做一句子說與諸人。
頌古五首·其二
作者：釋守仁
朝代：宋

氣直語直，眼親手親。
峯巒競秀，紅紫爭春。
神通妙用施呈盡，要見國師猶隔津。
世尊拈花迦葉微笑
作者：釋守卓
朝代：宋

世尊拈花，迦葉微笑。
不落宮商，是何曲調。
古洞風清，寒潭月皎。
報公知，須曉了，融峰最好音聲鳥。
偈二十四首·其一
作者：釋守卓
朝代：宋

心心心，佛佛佛。
心佛佛心，心心佛佛。
心佛無二，更須知有向上一竅。
如何是向上一竅，南瞻部州，北鬰單越。
偈二十四首·其一〇
作者：釋守卓
朝代：宋

古佛真宗，彌滿成現。
明眼衲僧，作麽生辨。
切忌撞頭磕腦。
偈二十四首·其九
作者：釋守卓
朝代：宋

晴來又雨，雨了又晴。
輝天電閃，震地雷鳴。
爭奈室中人不聞何。
偈二十四首·其二一
作者：釋守卓
朝代：宋

逢庚則伏，貍奴昨外暍死。
遇明則蘇，白牯今朝律活。
全活全死，全死全活。
死活兩忘，是箇什麽。
到這裏，也須是箇漢始得。
偈二十四首·其二二
作者：釋守卓
朝代：宋

長期告畢，法歲云周。
木人施草，石女行籌。
衲僧了無交涉，那更頭上安頭。
橫擔楖栗，笑傲清秋。
要去即去，得留且留。
逢人若問長靈老，向道浩浩塵中鬭鐵牛。
偈二十四首·其二四
作者：釋守卓
朝代：宋

心心心，莫謾尋。
道道道，已蹉過。
不蹉過，是什麽。
一機全，步步到。
木馬已追風，瞎馿倒推磨。
偈十九首·其一二
作者：釋守卓
朝代：宋

一雨一晴，巖桂加青。
釋迦骨髓，彌勒眼睛。
途中無限拕泥者，問渠何日是歸程。
偈十九首·其一五
作者：釋守卓
朝代：宋

因行不妨掉臂，求他不妨求己。
面前山子若存，處處無風浪起。
一聲鴻雁忽聞時，盡在愁人窠窟裏。
偈十九首·其二
作者：釋守卓
朝代：宋

四維風景寥寥，極目晴空廓落。
孰爲好醜是非，何用識情卜度。
石火迸光，清秋一鶚。
言前得旨已周遮，句後無蹤徒摸索。
劄著不行，秦時𨍏轢。
偈十九首·其四
作者：釋守卓
朝代：宋

日出卯，鬧炒炒。
於其中，須善巧。
打麵還他州土麥，唱歌須是帝鄉人。
德山棒臨濟喝
作者：釋守卓
朝代：宋

德山棒，臨濟喝。
銅金剛，鐵菩薩。
轟雷發處，有耳皆聾。
撒星來時，無眼不瞎，瞎與公重指曹溪月。
日面佛月面佛
作者：釋守卓
朝代：宋

日面佛，月面佛，大海波翻，須彌突兀。
磕破腦門，額頭汗出。
明眼衲僧未辨明，擡頭好看沖天鶻。
贊六祖
作者：釋守卓
朝代：宋

駕白牛車，受黄梅印。
沒體歸神，當機發迅。
真軌無差，坤維大順。
衣止不傳，法唯自信。
曹源一滴起滔天，千古南宗誰獨振。
贊太平懃禪師
作者：釋守卓
朝代：宋

鐵石咽喉，吞栗棘蓬於白雲山下。
風霜號令，示金剛圈於皖伯臺前。
十年據坐道場，四海喧騰聲價。
無佛法可說，有公桉須行。
望風何多，一進一退。
稽首贊揚，得罪得罪。
贊靈源和尚二首·其二
作者：釋守卓
朝代：宋

靈靈在源，昭昭而默。
不汝不誰，奔南走北。
同佛同魔，佛魔自或。
衲子之禍，偏見之賊。
跛跛挈挈兮我師無師，渾渾侖侖兮人識不識。
前三十年，拶破一拳。
直至如今，虛空偪塞。
雲門俱子
作者：釋守卓
朝代：宋

俱，俱，本祖丕圖。
淳風一振，處處歡呼。
百草頭上，薦獻還殊。
七佛之師親識面，元來祇是古文殊。
偈一首
作者：釋守浄
朝代：宋

閉却口，時時說。
截却舌，無間歇。
無間歇，最奇絕。
最奇絕，眼中屑。
了了了時無可了，玄玄玄處亦須呵。
偈二十七首·其一八
作者：釋守浄
朝代：宋

今朝十二，鼓聲動地。
雲水上來，討甚巴鼻。
直饒天雨四花，爭似歸堂打睡。
偈二十七首·其二五
作者：釋守浄
朝代：宋

一葉落，便知秋，顢頇佛性。
一塵起，大地收，儱侗真如。
若是衲僧門下客，不用更躊躇。
曾向華山圖上看，又添潘閬倒騎驢。
偈二十七首·其六
作者：釋守浄
朝代：宋

一念得心，頓超三界。
得無所得，貪瞋爛壞。
野草閒花滿地愁，將軍戰馬今何在。
偈二首·其一
作者：釋守珣
朝代：宋

𨍏轢鑽，住山斧，佛祖出頭未輕與。
縱使醍醐滿世間，你無寶器如何取。
阿呵呵，神山打羅，道吾作舞。
甜甜徹蒂甜，苦瓠連根苦。
頌古四十首·其三一
作者：釋守珣
朝代：宋

捲則渾崙無縫，舒則八面生光。
百千諸佛，同處一方。
轉機輪於掌握，奮大用於當場。
非獨三十年後，面前薝蔔馨香。
頌古四十首·其三七
作者：釋守珣
朝代：宋

鼠既不靈，官馬相踏。
借使乘風，廝挨廝拶。
干戈中立太平基，凜凜嘉聲振蘭若。
頌古四十首·其三二
作者：釋守珣
朝代：宋

殘羹餿飯，無處安著。
換手搥胸，劈頭蓋卻。
兩箇無孔鐵槌，一樣無繩自縛。
頌古四十首·其二
作者：釋守珣
朝代：宋

瞿罷身心如泥，女子肝腸似鐵。
文殊貪尋鍋子，罔明由來著楔。
歷觀大地衆生，不解閉門作活。
不動干戈建太平，雨過青山如黛潑。
偈頌十二首·其六
作者：釋安永
朝代：宋

甚生標格，與麽奇特。
甚生標格，如是富貴。
未離兜率降王宮，天上人間無比類。
萬國來朝仰聖明，南山又見添蒼翠。
頌古三十一首·其二
作者：釋安永
朝代：宋

不因一事，不長一智。
不曾殺生，了無忌諱。
傳言送語當風流，拈得口兮失却鼻。
贊五祖和尚
作者：釋宗元
朝代：宋

貌古而清，語俚而新。
同乎流俗，大有逕庭。
常心是道，殺人活人。
使當時磨下玉潔冰清，則楊岐一宗未必中興者也。
贊大慧和尚
作者：釋宗元
朝代：宋

世尊去世，二千餘年，到此尊慈，恰五十代。
渠以壁上安燈盞，雨前置酒臺。
悶來打三碗，何處得愁來。
頌清浄行者不入涅槃，破戒比丘不墮地獄，佛法興衰可見也。
偈頌八首·其一
作者：釋宗印
朝代：宋

二由一有，一亦莫守，平地上死人無數。
一心不生，萬法無咎，屎窖裏頭出頭沒。
孤迥迥，峭巍巍。
花須連夜發，莫待曉風吹。
偈頌八首·其七
作者：釋宗印
朝代：宋

多子塔前，風行草偃。
育王門下，正令重行。
掀翻舊日規模，從教佛祖乞命。
不是第一句，亦非格外機。
寸釘才入木，遍界火星飛。
偈頌八首·其三
作者：釋宗印
朝代：宋

不用不用，千聖不共。
如是如是，蝮蝎蛇虺。
不是不是，徹骨徹髓。
進前退後遶禪牀，掣電之機落二三。
偈頌八首·其二
作者：釋宗印
朝代：宋

春山青，春水綠，春風包裹無纖粟。
目前事，量外機，東村王老暗攢眉。
暗攢眉，獨脚山魈舞柘枝。
偈頌八首·其六
作者：釋宗印
朝代：宋

平如鏡，嶮如崖。
擬即失，動即乖。
不擬不動自纏縛，別有生機掘地埋。
雲門親見陳蒲鞋。
頌古三首·其一
作者：釋宗印
朝代：宋

死人眼，死人手。
金烏飛，玉兔走。
直截根源，取之左右。
張翁醉倒官街，元是李翁喫私酒。
五祖演和尚讚二首·其二
作者：釋宗杲
朝代：宋

說大脫空，荷擔佛祖。
七八圓全，不成三五。
村歌社舞可憐生，引得兒孫弄泥土。
偈頌一百六十首·其一一
作者：釋宗杲
朝代：宋

正朝把筆，萬事皆吉。
應時納祜，慶無不宜。
若作世諦，流布平地。
喫交更在佛法，商量眉鬚墮落。
偈頌一百六十首·其一一〇
作者：釋宗杲
朝代：宋

老胡九年話墮，可惜當時放過。
致令默照之徒，鬼窟長年打坐。
這一箇，那一箇，更一箇。
雖然苦口叮嚀，卻似樹頭風過。
偈頌一百六十首·其一一三
作者：釋宗杲
朝代：宋

南泉放倒，雲門扶起。
放倒扶起，有賓有主。
明眼衲僧商量，切忌別作道理。
偈頌一百六十首·其一一二
作者：釋宗杲
朝代：宋

有句無句，如藤倚樹。
孟八郎漢，便恁麽去。
機不到，語不副。
眼裏著得百千萬億須彌山，耳裏著得無量無邊香水海。
機副語語投機，眼裏著沙不得，耳裏著水不得。
偈頌一百六十首·其一一五
作者：釋宗杲
朝代：宋

細不通風，大通車馬。
突出當陽，孰辨真假。
虛空有欛柄，無手人能把。
跛驢蹋倒摘茶輪，草菴卸下瑠璃瓦。
偈頌一百六十首·其一一四
作者：釋宗杲
朝代：宋

諸法本來絕待，觸目且拘礙。
只因斷臂覓心，便有人求懺罪。
無文印子既成，付法傳衣廝賴。
致令盧老黄梅，墜石腰間舂碓。
將謂有法與人，問著卻言不會。
引得後代兒孫，盡作韓獹逐塊。
雖欲扶豎宗乘，奈何東倒西傫。
子細檢點將來，直是令人叵耐。
若也盡令而行，一擊須教粉碎。
有時靜坐思量，就中也有可愛。
深沙共脩羅結親，金剛與土地指背。
偈頌一百六十首·其一三九
作者：釋宗杲
朝代：宋

俱劄普，日輪午。
李將軍，射石虎。
雖然透過那邊，枉發千鈞之弩。
偈頌一百六十首·其一二三
作者：釋宗杲
朝代：宋

這僧有頭無尾，明招有尾無頭。
若人道得頭尾圓全句，雲門與爾拄杖子。
偈頌一百六十首·其一二二
作者：釋宗杲
朝代：宋

香嚴透語滲漏，被語言縛殺。
石霜透情滲漏，被情識使殺。
曹山透見滲漏，被用聞覺知惑殺。
偈頌一百六十首·其一五〇
作者：釋宗杲
朝代：宋

生也不道，死也不道。
公案兩重，一狀領到。
露刃吹毛，截斷綱要。
脫卻鶻臭衫，拈了炙臘脂帽，大坐當軒氣浩浩。
偈頌一百六十首·其一五四
作者：釋宗杲
朝代：宋

白的的，清寥寥。
水不能濡，火不能燒。
偈頌一百六十首·其一六〇
作者：釋宗杲
朝代：宋

差之毫釐，失之千里。
孟春猶寒，終而復始。
釋迦老子是繫驢橛，一大藏教是破故紙。
如我按指，海印發光。
汝暫舉心，塵勞先起。
偈頌一百六十首·其一六一
作者：釋宗杲
朝代：宋

百雜碎，沒縫罅。
明眼衲僧，盲聾瘖啞。
金剛水際藏身，非非想天走馬。
偈頌一百六十首·其一四
作者：釋宗杲
朝代：宋

轉山河大地歸自己則易，轉自己歸山河大地則難。
有人道得不難不易句，卻來徑山手裏請捧喫。
偈頌一百六十首·其一四七
作者：釋宗杲
朝代：宋

冤有頭，債有主。
偶因失腳倒地，至今怨入骨髓。
偈頌一百六十首·其一四六
作者：釋宗杲
朝代：宋

這僧問趙州，趙州答趙州。
得人一馬，還人一牛。
人平不語，水平不流。
受恩深處宜先退，得意濃時便好休。
偈頌一百六十首·其七
作者：釋宗杲
朝代：宋

眼不自見，刀不自割。
喫飯濟饑，飲水定渴。
臨濟德山特地迷，枉費精神施棒喝。
除卻棒，拈卻喝，孟八郎漢，如何止遏。
偈頌一百六十首·其七六
作者：釋宗杲
朝代：宋

今朝二月二十，又是清明寒食。
靈雲不見桃華，爭信曲中有直。
是曲耶，是直耶，多虛不如少實。
偈頌一百六十首·其三七
作者：釋宗杲
朝代：宋

何似生，莫妄想。
直饒透出古今，也是猢猻伎倆。
偈頌一百六十首·其九
作者：釋宗杲
朝代：宋

不用安排，切莫造作。
造作安排，無繩自縛。
不安排，不造作，善財彈指登樓閣。
祕魔放下手中叉，普化入市搖鈴鐸。
偈頌一百六十首·其九二
作者：釋宗杲
朝代：宋

文遠在驢糞中過夏，面赤不如語直。
趙州貪他小利，贏得箇餬餅。
檢點將來，也是普州人送賊。
鵝王擇乳，素非鴨類。
偈頌一百六十首·其二三
作者：釋宗杲
朝代：宋

德山棒，臨濟喝，今日爲君重拈掇。
天何高，地何闊，休向糞掃堆上更添搕掩。
換卻骨，洗卻腸，徑山退身三步，許爾諸人商量。
紅粉易成端正女，無錢難作好兒郎。
偈頌一百六十首·其二四
作者：釋宗杲
朝代：宋

月生一，鐵輪天子寰中勅。
月生二，豐干騎虎入鬧市。
月生三，蟭螟眼裏巨鼇翻。
偈頌一百六十首·其五六
作者：釋宗杲
朝代：宋

二尊宿，一人粗似丘山，一人細如米末。
雖然粗細不同，稱來輕重恰好。
徑山今日內實告報，汝等諸人切忌鑽龜打瓦。
偈頌一百六十首·其八一
作者：釋宗杲
朝代：宋

已著槽廠，將錯就錯。
騎卻聖僧，不妨快樂。
龍象蹴蹋，非驢所作。
堪笑諸方，妄生穿鑿。
休穿鑿，祥麟只有一隻角。
偈頌一百六十首·其六九
作者：釋宗杲
朝代：宋

高在絕頂，富在福嚴。
樂在天堂，苦在地獄。
誰知席帽下，元是昔愁容的。
偈頌一百六十首·其六六
作者：釋宗杲
朝代：宋

文殊三處安居，誌公不是閑和尚。
迦葉欲行正令，未免眼前見鬼。
偈頌一百六十首·其六四
作者：釋宗杲
朝代：宋

今朝四月初一，衲僧放楖栗。
雖然不許默照，須要人人面壁。
偈頌一百六十首·其四二
作者：釋宗杲
朝代：宋

拆去東籬，補起西壁。
徑山門下，全無準的。
有店的，誰委悉。
僧堂覷破香積廚，鴟吻咬殺佛殿脊。
偈頌十四首·其一〇
作者：釋宗杲
朝代：宋

覺空空，覺空空。
覺覺覺空，空空亦空。
欲識無窮好消息，都盧只在此軒中。
偈頌十四首·其一四
作者：釋宗杲
朝代：宋

只欠{囗九}地一下爾，若得{囗九}地一下了。
儒即釋，釋即儒。
僧即俗，俗即僧。
凡即聖，聖即凡。
我即爾，爾即我。
天即地，地即天。
波即水，水即波。
酥酪醍醐攪成一味，瓶盤釵釧鎔成一金。
偈頌十四首·其二
作者：釋宗杲
朝代：宋

開人眼，閉人眼。
一手推，一手挽。
不是三要三玄，亦作四種料揀。
畢竟是箇甚麽，雲峰輥毬，睦州擔板。
唐道人請讚
作者：釋宗杲
朝代：宋

這尊慈，無摸索。
忽地喜，忽地惡。
喜也，和氣如春百華開萼，怒也，雷電風雲一時俱作。
似恁麽做處，若非阿脩羅王，即是金僊大覺。
唐道人，緊收卻。
逢人不用展開，卷來送在壁角。
圜悟和尚讚三首·其一
作者：釋宗杲
朝代：宋

道大德備之詞，讚師之真。
此處無金二兩，俗人酤酒三升。
超佛越祖之談，讚師之禪。
削圓方竹杖，鞔卻紫茸氈。
無可論，無可說，正是守著繫驢橛。
那堪更言七坐道場三奉詔旨，大似鄭州出曹門，且喜沒交涉。
降此之外，畢竟如何。
江南兩浙，春寒秋熱。
寄語諸方，不要饒舌。
圜悟和尚讚三首·其三
作者：釋宗杲
朝代：宋

這老漢無置錐之地而不貧，有無價之寶而不富。
睹衆善而不欣，遇諸惡而不怖。
一著當陽全提，要且秋毫不露。
有時石火裏藏身，卻向電影中回互。
塞卻臨濟三玄門，截斷巖頭末後句。
圜悟和尚讚三首·其二
作者：釋宗杲
朝代：宋

風雷爲舌，虛空爲口。
應群生機，作師子吼。
眼光爍破四天下，驚起法身藏北斗。
箇是楊岐嫡孫，喝下須彌倒走。
天童和尚讚
作者：釋宗杲
朝代：宋

烹佛烹祖大鑪韝，鍛凡鍛聖惡鉗鎚。
起曹洞於已墜之際，針膏肓於必死之時。
善說法要，罔涉離微。
不起于座，而變荆棘林爲梵釋龍天之宮而無作無爲。
神澄定靈，雪頂龐眉。
良工幻出兮，不許僧繇知。
虛堂張掛兮，梁寶公猶迷。
箇是天童老古錐，妙喜知音更有誰。
如本禪人求讚
作者：釋宗杲
朝代：宋

真兮妄兮兩孤，作對待兮偏枯。
水凌虛而風靜兮月非無，即妄即真兮毒藥與醍醐。
到此誰人識得渠。
妙道禪人求讚
作者：釋宗杲
朝代：宋

這村僧，無明大。
少柔和，多褊隘。
愛罵人，舌頭快。
受佛蔭，破佛戒。
不精進，常懈怠。
謗般若，彌天罪。
入地獄，永不悔。
聞者憎，見者怪。
撹叢林，尤叵耐。
虛銷信施三十年，異世出頭償夙債。
就中只有一處長，解道雞嶼洋無蓋。
富樞密妙高堂
作者：釋宗杲
朝代：宋

妙高堂，隨所至。
牓未懸，落第二。
似猛焰，藏蚊蚋。
擬承當，生妄計。
德雲師，安有作。
在別峰，亦寬廓。
住佛地，何所旋轉。
我作銘，任圖度。
慧日雅和尚讚
作者：釋宗杲
朝代：宋

嵌嵌枯枯，磊磊落落。
喑嗚叱咤，萬人氣索。
宴坐胡床，傾湫倒嶽。
秉殺活劍，解生死縛。
不墮塵緣，寧居寂寞。
豁開濟北，三要三玄。
提持關西，末後一著。
慧日之影沈姑谿，泥牛觸折祥麟角。
普明琳和尚讚
作者：釋宗杲
朝代：宋

觸處無礙，得大自在。
達磨脊梁，釋迦腦蓋。
夫是之謂普明老人，敢與諸塵作對者也。
普融平和尚讚
作者：釋宗杲
朝代：宋

示無作相，擊塗毒鼓。
行無緣惡，誅佛誅祖。
如是見得普融，妙喜未敢相許。
直下來也，如龍似虎。
一槌打破太虛空，至今一缺無人補。
李參政請讚
作者：釋宗杲
朝代：宋

這漢沒量罪過，不合引惹措大。
被渠笑裏藏刀，殺卻吾祖達磨。
不知有底冤讎，一向興災作禍，杲上座諾，惺惺著，莫教話墮。
法寶禪人求讚
作者：釋宗杲
朝代：宋

這無狀，世間稀。
住佛屋，著佛衣。
噇佛飯，說佛非。
多忿怒，少慈悲。
畫得似差毫氂，寶禪者應自知。
祖傳禪人求讚
作者：釋宗杲
朝代：宋

藞苴全似川僧，蕭灑渾如浙客。
偏向情未生時，拈出報慈一隔。
尊性不定，莫可窺測。
見小時嫌蟭螟眼太寬，見大時謂太虛空忒窄。
似這般底阿師，如何受人天供養，好與劈腮一摑。
禪人求讚·其三
作者：釋宗杲
朝代：宋

上無片瓦蓋頭，下無卓錐之地。
赤骨𩪸箇渾身，與人爭甚閑氣。
些子無明不奈何，說甚祖師西來意。
竹庵珪和尚讚
作者：釋宗杲
朝代：宋

讚嘆竹庵也是妙喜，罵詈竹庵也是妙喜，讚之罵之各有所以。
讚之者爲渠具衲僧正眼，罵之者爲渠浸在醋甕裏。
或曰如竹庵之爲宗師也，不可讚不可罵。
精金美玉自有定價，讚之罵之徒增話欛。
妙喜聞之笑而不答，但拊掌叩齒三下，從教渠讚龜打瓦。
臨濟和尚讚
作者：釋宗杲
朝代：宋

稱鎚上捏出汁，枯骨裏敲出髓。
全無些子藴藉，一味賣弄口嘴。
更說甚麽三要三玄，四種料揀。
大似青天白日，十字街頭，見神見鬼。
咄。
舟峰長老求讚
作者：釋宗杲
朝代：宋

蕭蕭灑灑，有取有捨。
藞藞苴苴，無真無假。
客來須看，賊來須打。
一條竹篦，天上天下。
背觸當鋒，任人酬價。
咄哉村僧，少說大話。
龜年收取掛高堂，從他讚嘆從他罵。
蔡宣教請讚
作者：釋宗杲
朝代：宋

咄哉無知，半憨半癡。
黑豆換人眼睛，十分愛討便宜。
一朝死入地獄，定墮鑊湯泥犁。
佛也救爾不得，任爾鳳林吒之。
蔡宣教請讚
作者：釋宗杲
朝代：宋

手裏指東畫西，口中胡說亂道。
一生慣打葛藤，天真不屬做造。
有箇蔡正卿，時時來著到。
水流濕，火就燥，馬面團圞隨人所好。
蔡郎中請讚
作者：釋宗杲
朝代：宋

賦性暴，舉止傲，說甚禪，談甚道。
有箇沒意智獃郎，隨例妄想顛倒。
蔡郎中還見麽，若也當面諱卻，便是監主自盜。
許司理請讚
作者：釋宗杲
朝代：宋

湛不搖處，正好著力。
欲識吾真，出陰界入。
一毛端頭，師子返擲。
赤肉團上，萬仞壁立。
沖密湛然知不知，鐵牛生得玉貓兒。
超宗道人請讚
作者：釋宗杲
朝代：宋

一條白棒，佛祖俱打。
超宗禪人，大膽不怕。
畫我來乞讚，鬼門上帖卦。
三十年後此話大行，任一切人鑽龜打瓦。
送法輪思藏主化鍾
作者：釋宗杲
朝代：宋

覆爲鍾，仰爲鼎。
自是法輪家風，妙喜爭取馳騁。
思禪人，固相請。
援毫臨紙忽猛省，一聲直透須彌頂。
金華聖者讚
作者：釋宗杲
朝代：宋

金華聖者誰識，撞著豬頭便喫。
雖然無愛無憎，其奈有損有益。
使得破落僧徒，也道逆行順行天莫測。
若無末後一著，至今有口難分析。
長靈卓如和尚讚
作者：釋宗杲
朝代：宋

厚重如山，嚴冷似鐵。
破毘盧印，坐衲僧舌。
派出靈源，源清流徹。
指曜靈寒，呼顧兔熱。
謂此是長靈眼中重著屑，謂此非長靈知君猶未瞥。
是耶非耶，俱爲剩說。
真耶妄耶，水中捉月。
而今要見這老人，剔起眉毛須辨別。
嘉州大像喫一槌，陝府鐵牛流出血。
雲門和尚讚
作者：釋宗杲
朝代：宋

開雪峰口，出睦州氣。
袖手儼然，眈眈虎視。
我說是言，有語無義。
石火電光，咄哉鈍滯。
伽梨勃窣知是誰，有人續得末後句，許爾親見渠儂。
頌古一百二十一首·其一〇二
作者：釋宗杲
朝代：宋

雲門鑒咦，少有人知。
咄，無孔鐵鎚。
頌古一百二十一首·其七七
作者：釋宗杲
朝代：宋

言無展事，語不投機。
承言者喪，滯句者迷。
逢人不得錯舉。
頌古一百二十一首·其二七
作者：釋宗杲
朝代：宋

度體裁衣，量水打碓。
毫髪差，且居門外。
頌古一百二十一首·其四四
作者：釋宗杲
朝代：宋

不落不昧，石頭土塊。
驀路相逢，銀山粉碎。
拍手呵呵笑一場，明州有箇憨布袋。
頌古六首·其六
作者：釋宗杲
朝代：宋

何必不必，綿綿密密，覿面當機。
有人續得末後句，許你親見二尊宿。
偈頌三十二首·其一〇
作者：釋宗演
朝代：宋

今朝季冬朔旦，歲月不可把玩。
各請打辦精神，了却未了公案。
有我即病生，無我即病滅。
我病兩俱非，萬里一條鐵。
偈頌三十二首·其一八
作者：釋宗演
朝代：宋

摩尼珠，人不識，如來藏裏親收得。
收者易，見者難。
見者易，用則難。
見得用得，二無兩般。
閒把一枝歸去笛，夜深吹過汨羅灣。
偈頌三十二首·其一六
作者：釋宗演
朝代：宋

張侯白，李侯黑。
硬如綿，軟如鐵。
驀路相逢兩會家，臨濟未是白拈賊。
偈頌三十二首·其一四
作者：釋宗演
朝代：宋

有一語，沒人知。
最親切，又希奇。
曉來和露看，只欠一聲啼。
偈頌三十二首·其七
作者：釋宗演
朝代：宋

人間鑠石流金，世外風高月冷。
要知二無兩般，須是一回自肯。
鑊湯爐炭橫身入，劍樹刀山信脚行。
偈頌三十二首·其三
作者：釋宗演
朝代：宋

九旬禁足精修，今朝休夏自恣。
山僧不敢自瞞，於中罪過有五。
一不合說大脫空，二不合拋沙撒土。
三不合將龍眼核換人眼睛，四不合毀佛謗祖。
五咄，洎合錯舉。
偈頌三十二首·其二一
作者：釋宗演
朝代：宋

今朝十月十五，有誤諸人來此。
山僧口似匾擔，說禪煩拄杖子。
一擊忘所知，更不假修持。
黑蛇當大路，獅子逞全威。
偈頌三十二首·其二三
作者：釋宗演
朝代：宋

無邊剎境，自他不隔毫端。
十世古今，始終不離當念。
偈頌三十二首·其二二
作者：釋宗演
朝代：宋

有句無句，如藤倚樹。
打破油甕，討甚老鼠。
楖栗橫擔不顧人，直入千峰萬峰去。
偈頌三十二首·其五
作者：釋宗演
朝代：宋

今朝臘月初一，次第年窮歲畢。
從教萬物凋零，這箇元無變易。
諸禪老，知不知。
孤迥迥，峭巍巍。
拈來拋擲太湖裏，下載清風付與誰。
頌古十七首·其一四
作者：釋宗演
朝代：宋

白雲舉古，直是希奇。
口堪喫飯，少有人知。
諸禪老，莫遲疑，一飽自然忘百饑。
頌古十七首·其七
作者：釋宗演
朝代：宋

潭不見，龍不現，親到龍潭須活薦。
莫學承虛接響人，守株待兔亡機變。
知機變，盞子撲落地，楪子成七片。
頌古十七首·其九
作者：釋宗演
朝代：宋

動絃別曲，葉落知秋。
不肯子放，只肯子收。
來年更有新條在，惱亂春風卒未休。
頌古十七首·其八
作者：釋宗演
朝代：宋

動絃別曲，落葉知秋。
人平不語，水平不流。
只因脚底無羈絆，去住縱橫得自由。
偈五首·其三
作者：釋宗璉
朝代：宋

喚作拄杖則觸，不喚作拄杖則背。
若也識得，荆棘林中撒手，是非海裏橫身。
脫或未然，普賢乘白象，土宿跨泥牛。
偈五首·其二
作者：釋宗璉
朝代：宋

破無明暗，截生死流。
度三有城，泛無爲海。
須是識這箇始得。
贊月庵
作者：釋宗璉
朝代：宋

這箇老漢，渾無縫罅。
點鐵成金，指鹿爲馬。
以張拙秀才語擒縱多口，阿師跨三脚馿兒，指點諸方話霸。
遇賤時三世諸佛正眼難窺，遇貴時八大龍王亦難酬價。
阿呵呵，也大差。
只因會春園裏失却眼睛，從此惡名滔滔流遍天下。
高挂虛堂兮如師子全威，一任百怪千妖暗中驚訝。
燈禪燈禪，第一不得容易與伊點化。
偈二首·其一
作者：釋宗賾
朝代：宋

近日身心頑頓，恰似一片鐵板。
內無玲瓏機智，外無華藻文章。
誰能打作鄆州針，笑殺秦時𨍏輅鑽。
四楞著地，萬事無心。
雖然看不入，畢竟撲不破。
大都好物不堅牢，彩雲易散瑠璃脆。
偈二首·其二
作者：釋宗賾
朝代：宋

金屑雖貴，落眼成翳。
金屑既除，眼在甚麽處。
偈
作者：釋宗鑒
朝代：宋

送舊年，迎新歲，動用不離光影閃。
澄輝湛湛夜堂寒，借問諸人會不會。
若也會，增瑕纇。
若不會，依前昧。
與君指箇截流機，白雲更在青山外。
偈
作者：釋宣能
朝代：宋

石鞏箭，秘魔叉。
直下會得，眼裏空華。
堪悲堪笑少林客，暗携隻履度流沙。
偈二首·其一
作者：釋寶印
朝代：宋

日上月下，速如電轂。
又是重新，一陽來復。
湛不摇處，暖生寒谷。
籬落梅華，枝枝粲玉。
賀客街頭，亞肩疊足。
借婆裙子拜婆年，不識本來真面目。
偈頌十五首·其一〇
作者：釋寶印
朝代：宋

何似生，合取口，三世諸佛不知有。
日午打三更，面南看北斗。
偈頌十五首·其一三
作者：釋寶印
朝代：宋

胡張三，黑李四。
不會禪，不識字。
驀然相見閙籃頭，話盡平生各歸去。
十日雨，五日風，謳歌鼓舞樂無窮。
偈頌十五首·其二
作者：釋寶印
朝代：宋

六月初一，燒空赤日。
十字街頭，雪深一尺。
掃除不暇，回避不及。
凍得東村廖胡子，半夜著鞋水上立。
頌古十八首·其一〇
作者：釋寶印
朝代：宋

不疑不徹不失，片片春風狼籍。
至今江北江南，游子徒勞外覓。
休外覓，明如杲日黑如漆。
嗣秀王生日楚辭
作者：釋寶曇
朝代：宋

攝提之歲兮厥月惟寅，蓂誰商略兮六莢發春。
揆王初度兮箕橫翼陳，紛吾先驅兮康護帝茵。
謂太平本無象兮，何爲而生鳳麟。
藝蘭之九畹兮蕙茞同芬，河潤九里兮其源駿奔。
春風兮桃李，芳菲菲兮襲人。
綬纍纍兮萬石，孰前脩兮後塵。
閬風兮縣圃，歸來兮隠淪。
芰車兮荷屋，倚桂枝兮輪囷。
聞韶兮屢舞，鳳將九子兮其來下。
玉節兮旌幢，世世兮茆土。
職道德兮維垣，友夔龍兮方虎。
鼂騁兮扶桑，夕望舒兮延佇。
援北斗兮爲觴，飲南山兮墜露。
製芙蓉兮裳衣，佩水蒼兮陸離。
采芳馨兮杜若，遺雲仍兮以時。
問喬松兮安在，將並駕兮焉之。
植大椿兮八千爲歲，方蘗芽兮吾其庶幾。
下天竺古鏡法師畫像贊
作者：釋居簡
朝代：宋

伽黎擁肩，不舍夜旦。
革履梏足，炎熇不跣。
迹邇世相，而不動不退。
心惟玄奧，則唯止唯觀。
四辯湧兮瀾翻，四筵擁兮冰泮。
特旨住山，靈山未散。
洗舊講榻，萎花新換。
至於戒香逆風，騰播林野。
吾嘗比之波利質多羅天樹花，此之謂也。
下竺印畫像贊
作者：釋居簡
朝代：宋

窣然短衣，嶄然插犀。
歲晚寂莫，奮此一夔。
膠名相求之，則萬言不直杯水。
外形骸索之，則半芋美於紫泥。
憲章左谿，鼓吹荆谿。
使人復見古道顔色，舍斯人其誰歸。
二桃殺三士贊
作者：釋居簡
朝代：宋

大匠不棄櫟社之木，良醫不遺烏喙之毒。
務急吾用，不一而足。
苟適其時，雖棄必錄。
方其用時，有正有奇。
顛兮吾扶，危兮吾持。
相道巍巍，二氏似之。
哂乃齊相，曾不爾思。
夫三子者，謬以力勝。
勝力以德，孰敢不敬。
徒喪厥德，以致其命。
一念之忍，桃乃其穽。
欲濟緩急，圖任媕娿。
爪牙不銛，其如之何。
盍觀相如，伸秦屈頗。
隠然長城，無庸干戈。
偈頌一百三十三首·其一〇〇
作者：釋居簡
朝代：宋

九旬禁足，是何三昧。
合火成群，東倒西攂。
忽若箭鋒相拄時，突出眼睛，揭却腦蓋，虎巖向他道未在。
偈頌一百三十三首·其一〇三
作者：釋居簡
朝代：宋

談玄說妙，落在今時，瓠子落蘇那得知。
偈頌一百三十三首·其一〇五
作者：釋居簡
朝代：宋

塵劫前事，盡在今時。
當斷不斷，千駟莫追。
花須連夜發，莫待曉風吹。
偈頌一百三十三首·其一〇六
作者：釋居簡
朝代：宋

智不到處，滿口道著，與你大書特書。
屢書於虛空中，不怕風吹日炙，有名不用鎸頑石。
偈頌一百三十三首·其一一〇
作者：釋居簡
朝代：宋

世事悠悠，不如山丘。
避喧求靜，騎牛覓牛。
黄河合眼跳，特地一場愁。
偈頌一百三十三首·其一一一
作者：釋居簡
朝代：宋

擒虎易，告人難。
難難。
鐵門限，鐵心肝，龐老油麻樹上攤。
偈頌一百三十三首·其一一二
作者：釋居簡
朝代：宋

色不是色，菜花黄梨花白。
聲不是聲，紫燕語黄鶑鳴。
觀音菩薩，將錢買胡餠，放下手却是饅頭。
洞裏春光渾不惜，一時流入武陵谿。
偈頌一百三十三首·其一一五
作者：釋居簡
朝代：宋

五月五日午時，大書特書屢書。
不向空中咄咄書，是馬何曾喚作馿。
偈頌一百三十三首·其一一六
作者：釋居簡
朝代：宋

三界無法，何處求心。
何處有法，何處無心。
白雲爲蓋，流水作琴。
誰是知音，一曲兩曲無人會，慚愧慚愧。
父母所生口，終不向你道，雨過夜塘秋水深。
偈頌一百三十三首·其一七
作者：釋居簡
朝代：宋

晷運推移，日南長至。
應時納祜，看樓打樓。
群陰消剝盡，特地一場愁。
偈頌一百三十三首·其一三
作者：釋居簡
朝代：宋

枯木寒灰，銅崖鐵壁。
春到無痕，春歸無跡。
桃花紅，李花白。
明眼人前，一場狼藉。
偈頌一百三十三首·其一九
作者：釋居簡
朝代：宋

三到投子，含元殿裏。
九上洞山，更覓長安。
自從夜雪擁鰲山，一度思量一度寒。
偈頌一百三十三首·其一二七
作者：釋居簡
朝代：宋

牛頭橫說豎說，不曾動舌。
魯祖見僧面壁，自納敗闕。
浄慈敗缺，釘橛向空，熨斗煎茶銚不同。
偈頌一百三十三首·其一二九
作者：釋居簡
朝代：宋

散亂定，隨流禪。
莫將安樂法，容易與人傳。
偈頌一百三十三首·其一二二
作者：釋居簡
朝代：宋

海雲空，海天闊。
書不來，信不達。
既是解道本來無一物，因甚不得它衣鉢。
偈頌一百三十三首·其一二五
作者：釋居簡
朝代：宋

通玄峰頂，不是人間。
心外無法，壺中有天。
更於何處覓通玄。
偈頌一百三十三首·其一二六
作者：釋居簡
朝代：宋

仲夏初吉，有好消息。
露柱燈籠，參學事畢。
證據則任汝證據，鞭逼則任汝鞭逼。
當機覿面提，覿面當機疾。
偈頌一百三十三首·其一二四
作者：釋居簡
朝代：宋

八月秋，何處熱。
露冷風高，頭頭漏泄。
何必三到投子掘地覓天，雪擁鰲山一場敗闕。
踏著秤鎚硬似鐵。
偈頌一百三十三首·其一四
作者：釋居簡
朝代：宋

初於聞中，入流忘所。
圓通路絕，滿面塵埃。
洞門無鎖鑰，俗客不曾來。
偈頌一百三十三首·其七一
作者：釋居簡
朝代：宋

一發中的，百發破的。
碧雲十字路頭，又添三害之一。
偈頌一百三十三首·其七二
作者：釋居簡
朝代：宋

日可冷，月可熱，衆魔不能壞真說。
且道如何是真說，三人證龜，定不是鱉。
偈頌一百三十三首·其七八
作者：釋居簡
朝代：宋

人棄我取，人取我與。
弄業識團，無本可據。
毀於佛，謗於法，不入衆數，分明有眼難緇素。
偈頌一百三十三首·其七六
作者：釋居簡
朝代：宋

油油，同聲相應，同氣相求。
金簇慣調曾百戰，鐵鞭多力恨無讎。
偈頌一百三十三首·其三
作者：釋居簡
朝代：宋

面門一思，長時無間。
便與麽去，討甚麽盌。
得路塞路，看樓打樓。
攀緣四天下，屋裏販楊州。
偈頌一百三十三首·其三〇
作者：釋居簡
朝代：宋

曲吹徹，鼓皮穿。
夜深人靜，燈盌油乾。
一道神光萬境閑。
偈頌一百三十三首·其三七
作者：釋居簡
朝代：宋

諸方說禪，地藏種田。
西余門下，又却不然。
饑來喫飯，困來打眠。
不是知音者，徒勞話歲寒。
偈頌一百三十三首·其三九
作者：釋居簡
朝代：宋

汲井花水，煮薔薇露，清浄法身遭點污。
活戾世界，一年一度。
偈頌一百三十三首·其三二
作者：釋居簡
朝代：宋

非不非，是不是。
無事困人心，莫將無事會。
偈頌一百三十三首·其三五
作者：釋居簡
朝代：宋

隻手擡，隻手搦。
毫釐有差，天地懸隔。
偈頌一百三十三首·其三八
作者：釋居簡
朝代：宋

十四年，四月一。
流水無情，落花無跡。
一句了然超百億，莫待當來問彌勒。
偈頌一百三十三首·其九九
作者：釋居簡
朝代：宋

半月出去，鼻孔不見眼睛。
一日歸來，眼睛不見鼻孔。
偈頌一百三十三首·其九五
作者：釋居簡
朝代：宋

去年梅，今歲柳。
大地有全功，物物還依舊。
衲子生涯也如舊，頭上青灰三五斗。
臘雪後，春風前。
莫教蹉過钁頭邊。
偈頌一百三十三首·其九八
作者：釋居簡
朝代：宋

今朝三月初五，天色半晴半雨。
園林過了清明，無限落花飛絮。
釋迦慳，彌勒富。
絕憐杜宇不知時，啼得血流無用處。